1995R2868 — FI — 25.07.2005 — 002.001

Tämä asiakirja on ainoastaan dokumentointitarkoituksiin. Toimielimet eivät vastaa sen sisällöstä.

Muutettu:







Huom. Tämä konsolidoitu versio viittaa Euroopan laskentayksikköön ja/tai ecuun. Nämä viittaukset tulee ymmärtää 1 päivästä tammikuuta 1999 lähtien viittauksena euroon — neuvoston asetus (ETY) N:o 3308/80 (EYVL L 345, 20.12.1980, s. 1) ja neuvoston asetus (EY) N:o 1103/97 (EYVL L 162, 19.6.1997, s. 1).









▼B

KOMISSION ASETUS (EY) N:o 2868/95,

annettu 13 päivänä joulukuuta 1995,

yhteisön tavaramerkistä annetun neuvoston asetuksen (EY) N:o 40/94 täytäntöönpanosta







EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon yhteisön tavaramerkistä 20 päivänä joulukuuta 1993 annetun neuvoston asetuksen (EY) N:o 40/94 ( 1 ), sellaisena kuin se on muutettuna asetuksella (EY) N:o 3288/94 ( 2 ), ja erityisesti sen 140 artiklan, sekä katsoo, että sekä katsoo, että asetuksella (EY) N:o 40/94, jäljempänä ’asetus’, perustetaan uusi tavaramerkkijärjestelmä, joka tekee mahdolliseksi koko yhteisön alueella vaikuttavan tavaramerkin saamisen hakemuksesta, joka jätetään sisämarkkinoilla toimivalle yhdenmukaistamisvirastolle (tavaramerkit ja mallit), jäljempänä ’virasto’, tässä tarkoituksessa asetuksessa (EY) N:o 40/94 säädetään erityisesti yhteisön tavaramerkin rekisteröintimenettelystä ja tavaramerkkien hallinnoinnista, viraston päätöksestä valittamisesta ja yhteisön tavaramerkin menettämisestä ja mitättömyydestä, asetuksen (EY) N:o 40/94 140 artiklassa säädetään, että asetuksen täytäntöönpanoa koskevat säännöt annetaan täytäntöönpanoasetuksessa, täytäntöönpanoasetus annetaan asetuksen (EY) N:o 40/94 141 artiklassa vahvistetun menettelyn mukaisesti, tässä asetuksessa sen vuoksi vahvistetaan tarvittavat säännöt yhteisön tavaramerkkiä koskevien säännösten täytäntöönpanoa varten, näiden sääntöjen tarkoituksena on varmistaa tavaramerkkiasioiden joustava ja tehokas käsittely virastossa, asetuksen (EY) N:o 40/94 116 artiklan 1 kohdan mukaisesti kaikki sen 26 artiklan 1 kohdassa määritellyt yhteisön tavaramerkin hakemuksen osatekijät sekä kaikki muut sellaiset tiedot, joiden julkaisemisesta määrätään tämän täytäntöönpanoasetuksen 12 säännössä, olisi julkaistava kaikilla yhteisön virallisilla kielillä, kuitenkaan ei ole tarpeen, että itse tavaramerkki, nimet, osoitteet, päivämäärät ja muut vastaavanlaiset tiedot käännetään kaikille yhteisön virallisille kielille, eikä julkaiseminen niillä ole tarpeen, viraston olisi pidettävä saatavilla vakiolomakkeita virastossa tapahtuvaa käsittelyä varten kaikilla yhteisön virallisilla kielillä, ja tässä asetuksessa säädetyt toimenpiteet ovat asetuksen (EY) N:o 40/94 141 artiklan mukaisesti perustetun komitean lausunnon mukaiset, ON ANTANUT TÄMÄN ASETUKSEN:







1 artikla

Yhteisön tavaramerkistä annetun asetuksen täytäntöönpanoa koskevat säännöt ovat seuraavat:

I OSASTO

HAKEMUSMENETTELY

1 sääntö

Hakemuksen sisältö

1) Hakemuksessa on oltava seuraavat tiedot: a) pyyntö merkin rekisteröimisestä yhteisön tavaramerkiksi, ▼M2 b) hakijan nimi, osoite ja kansallisuus sekä valtio, jossa hänen kotipaikkansa tai liikkeensä sijaitsee. Luonnollisten henkilöiden nimestä on ilmoitettava sukunimi ja etunimet. Oikeushenkilöistä ja asetuksen 3 artiklassa tarkoitetuista oikeudellisista kokonaisuuksista on ilmoitettava niiden virallinen nimi ja oikeudellinen muoto, joka voidaan lyhentää yleisesti käytössä olevalla tavalla; kaikki sellaiset puhelin- ja faksinumerot, sähköpostiosoitteet ja muut tietoliikenneyhteydet voidaan myös ilmoittaa, joiden kautta hakija toivoo häneen otettavan yhteyttä. Hakijaa kohti ilmoitetaan periaatteessa ainoastaan yksi osoite. Jos useita osoitteita ilmoitetaan, huomioon otetaan ainoastaan ensimmäisenä mainittu, jollei hakija ilmoita muuta osoitetta yhteysosoitteeksi, ▼B c) jäljempänä olevan 2 säännön mukainen luettelo tavaroista ja palveluista, joita varten tavaramerkin rekisteröintiä haetaan ►M2 tai viittaus luetteloon tavaroista ja palveluista, jotka sisältyvät aikaisempaan yhteisön tavaramerkkihakemukseen ◄ , d) jäljempänä olevan 3 säännön mukainen merkin kuvaus, e) jos hakija on nimennyt edustajan, tämän nimi ja liikeosoite b alakohdan mukaisesti; jos edustajalla on useita liikeosoitteita tai edustajia on kaksi tai useampia eri liikeosoitteissa, hakemuksessa on ilmoitettava, mitä osoitetta käytetään yhteysosoitteena; jos tällaista ilmoitusta ei ole tehty, ainoastaan ensimmäisenä mainittu otetaan huomioon yhteysosoitteena, f) vedottaessa asetuksen (EY) N:o 40/94 30 artiklan mukaisesti aikaisempaan hakemukseen perustuvaan etuoikeuteen, ilmoitus tästä; ilmoituksessa on mainittava aikaisemman hakemuksen päivämäärä sekä valtio, jossa hakemus on tehty, g) vedottaessa asetuksen (EY) N:o 40/94 33 artiklan mukaisesti näyttelyyn perustuvaan etuoikeuteen, ilmoitus tästä; ilmoituksessa on mainittava sen näyttelyn nimi ja päivä, jona tavaroita tai palveluja ensimmäisen kerran esiteltiin, h) vaadittaessa asetuksen (EY) N:o 40/94 34 artiklan mukaisesti yhden tai useamman sellaisen tavaramerkin aiemmuutta, joka on rekisteröity jossakin jäsenvaltiossa, Benelux-maassa tai kansainvälisen järjestelyn mukaisesti siten, että rekisteröinti on voimassa jäsenvaltiossa (jäljempänä ’asetuksen (EY) N:o 40/94 34 artiklan mukainen aikaisempi rekisteröity tavaramerkki’), ilmoitus tästä vaatimuksesta; ilmoituksessa on mainittava jäsenvaltio tai jäsenvaltiot, jossa tai joissa taikka joita varten aikaisempi merkki on rekisteröity, päivämäärä, jona kyseinen rekisteröinti tuli voimaan, rekisterinumero sekä tavarat ja palvelut, joita varten merkki on rekisteröity, i) tarvittaessa ilmoitus siitä, että hakemus koskee yhteisön yhteismerkin rekisteröintiä asetuksen (EY) N:o 40/94 64 artiklan mukaisesti, j) ilmoitus kielestä, jolla hakemus on tehty, ja toisesta kielestä asetuksen (EY) N:o 40/94 115 artiklan 3 kohdan mukaisesti, ▼M2 k) hakijan tai tämän edustajan allekirjoitus 79 säännön mukaisesti. ▼B

2) Yhteisön yhteismerkkiä koskevaan hakemukseen voidaan liittää merkin käyttömääräykset.

3) Hakemukseen voidaan liittää hakijan selitys, että hän ei vaadi yksinoikeutta tavaramerkin sellaiseen tarkentamaansa osaan, joka ei ole erottamiskykyinen.

4) Jos hakijoita on useita, hakemuksessa olisi nimettävä yksi hakija tai edustaja yhteiseksi edustajaksi.

2 sääntö

Luettelo tavaroista ja palveluista

1) Tavaroiden ja palvelujen luokitukseen sovelletaan 15 päivänä kesäkuuta 1957 tehdyn tavaroiden ja palvelujen kansainvälistä luokitusta tavaramerkkien rekisteröimistä varten koskevan Nizzan sopimuksen, sellaisena kuin se on tarkistettuna ja muutettuna, 1 artiklassa tarkoitettua yleistä luokitusta.

2) Luettelo tavaroista ja palveluista on muotoiltava niin, että tavaroiden ja palvelujen laatu selvästi ilmenee ja jokainen niistä voidaan luokitella ainoastaan yhteen Nizzan luokituksen mukaiseen luokkaan.

3) Tavarat ja palvelut olisi ryhmiteltävä Nizzan luokituksen mukaiseen järjestykseen siten, että ennen kutakin ryhmää ilmoitetaan sen luokituksen mukaisen luokan numero, johon kyseinen tavara- tai palveluryhmä kuuluu.

4) Tavaroiden ja palvelujen luokitus palvelee yksinomaan hallinnollisia tarkoituksia. Tämän vuoksi tavaroita ja palveluja ei voida pitää toistensa kaltaisina sillä perusteella, että ne esiintyvät Nizzan luokituksen samassa luokassa, eikä niitä voida pitää erilaisina sillä perusteella, että ne esiintyvät Nizzan luokituksen eri luokissa.

3 sääntö

Merkin kuvaus

1) Jollei hakija halua vaatia merkille jotakin tiettyä graafista muotoa tai väriä, merkki on kuvattava käyttäen tavanomaista kirjoitustapaa, esimerkiksi kirjoittamalla kirjaimet, numerot ja merkit hakemukseen. Pieniä ja suuria kirjaimia voidaan käyttää, ja samaa merkintätapaa noudatetaan, kun virasto julkaisee ja rekisteröi merkin.

▼M2

2) Muissa kuin 1 kohdassa tarkoitetuissa tapauksissa ja ellei hakemusta ole jätetty sähköisesti, tavaramerkki on kuvattava hakemustekstistä erillisellä arkilla. Merkin kuvaamiseen käytettävä arkki ei saa olla suurempi kuin DIN A 4 -koko (korkeus 29,7 cm, leveys 21 cm), eikä merkin kuvaamiseen käytettävä tila (kirjoitusala) saa olla suurempi kuin 26,2 cm × 17 cm. Vasemman marginaalin on oltava vähintään 2,5 cm. Merkin oikea asento on esitettävä merkitsemällä kukin arkki sanalla ”ylös”, jos se ei ole itsestäänselvää. Merkin kuvauksen on oltava laadultaan sellainen, että se voidaan pienentää tai suurentaa enintään 8 cm:n levyiseksi ja 16 cm:n korkuiseksi Yhteisön tavaramerkkilehdessä julkaisemista varten.

▼B

3) Edellä 2 kohdassa tarkoitetuissa tapauksissa hakemukseen on lisättävä maininta erillisestä arkista. Hakemuksessa voi olla sanallinen kuvaus merkistä.

4) Haettaessa kolmiulotteisen merkin rekisteröintiä on tämä mainittava hakemuksessa. Kuvauksena on oltava merkin valokuva tai graafinen malli. Kuvaus voi sisältää enintään kuusi erilaista perspektiivikuvaa merkistä.

▼M2

5) Jos haetaan värillistä rekisteröintiä, edellä 2 kohdassa tarkoitetun tavaramerkin kuvauksen on oltava värillinen. Myös merkkiin kuuluvat värit on ilmoitettava sanoin, ja lisäksi voidaan viitata yleisesti käytettyyn värikoodiin.

6) Kun haetaan äänestä koostuvan merkin rekisteröintiä, tavaramerkin kuvaus on esitettävä äänen graafisena kuvauksena, erityisesti nuottimerkein; kun hakemus toimitetaan sähköisesti, sen mukana voidaan toimittaa sähköinen äänitiedosto. Viraston pääjohtaja määrää sähköisen tiedoston formaatit ja enimmäiskoon.

▼B

4 sääntö

Hakemusmaksut

Hakemuksesta suoritettavat maksut ovat:

a) perusmaksu ja

b) luokkamaksu neljännestä ja jokaisesta seuraavasta luokasta, johon tavara tai palvelu 2 säännön mukaisesti kuuluu.

5 sääntö

Hakemuksen jättäminen

1) Virasto merkitsee hakemukseen kuuluviin asiakirjoihin vastaanottopäivämäärän ja hakemusnumeron. Virasto lähettää hakijalle viipymättä vastaanottoilmoituksen, joka sisältää ainakin merkin hakemusnumeron ja kuvauksen, sanallisen kuvauksen tai muun tunnistetiedon, sekä tiedot asiakirjojen lajista, lukumäärästä ja vastaanottopäivästä.

2) Jos hakemus jätetään jäsenvaltion teollisoikeuksien keskusvirastolle tai Beneluxin tavaramerkkivirastolle asetuksen (EY) N:o 40/94 25 artiklan mukaisesti, hakemuksen vastaanottaneen viraston on numeroitava hakemuksen sivut arabialaisilla numeroilla. Ennen hakemuksen lähettämistä edelleen on hakemuksen vastaanottaneen viraston merkittävä hakemukseen kuuluviin asiakirjoihin vastaanottopäivämäärä ja sivumäärä. Hakemuksen vastaanottaneen viraston on lähetettävä hakijalle viipymättä vastaanottoilmoitus, josta ilmenee ainakin asiakirjojen laji ja lukumäärä ja niiden vastaanottopäivä.

3) Jos hakemus saapuu virastolle jäsenvaltion teollisoikeuksien keskusviraston tai Beneluxin tavaramerkkiviraston kautta, virasto merkitsee hakemukseen vastaanottopäivämäärän ja hakemusnumeron ja lähettää hakijalle viipymättä 1 kohdan toisen virkkeen mukaisesti vastaanottoilmoituksen, josta ilmenee viraston vastaanottopäivä.

6 sääntö

Etuoikeuden vaatiminen

1) Hakijan, joka hakemuksessaan vetoaa yhteen tai useampaan aikaisempaan hakemukseen perustuvaan etuoikeuteen asetuksen (EY) N:o 40/94 30 artiklan mukaisesti, on ilmoitettava aikaisemman hakemuksen hakemusnumero ja toimitettava jäljennös hakemuksesta kolmen kuukauden kuluessa hakemispäivästä. Aikaisemman hakemuksen vastaanottaneen viranomaisen on todistettava jäljennös oikeaksi ja annettava todistus aikaisemman hakemuksen jättöpäivästä. ►M2 Jos aikaisempi hakemus koskee yhteisön tavaramerkkiä, viraston on viran puolesta sisällytettävä yhteisön tavaramerkkihakemuksen asiakirjoihin jäljennös aikaisemmasta hakemuksesta. ◄

2) Kun hakija haluaa vedota yhteen tai useampaan aikaisempaan hakemukseen perustuvaan etuoikeuteen asetuksen (EY) N:o 40/94 30 artiklan mukaisesti, virastolle on toimitettava kahden kuukauden kuluessa hakemispäivästä etuoikeusilmoitus, josta ilmenee aikaisemman hakemuksen hakemispäivä ja jäsenvaltio, jossa hakemus on tehty. Edellä 1 kohdassa tarkoitetut ilmoitukset ja todistukset on toimitettava virastolle kolmen kuukauden kuluessa etuoikeusvaatimuksen vastaanottamisesta.

3) Jos aikaisemman hakemuksen tai todistuksen kieli ei ole mikään viraston kielistä, virasto vaatii hakijaa jättämään käännöksen aikaisemmasta hakemuksesta ja todistuksesta jollakin näistä kielistä viraston asettaman määräajan kuluessa, joka ei saa olla kolmea kuukautta lyhyempi.

4) Viraston pääjohtaja voi määrätä, että hakija saa toimittaa aineistoa vähemmän kuin 1 kohdassa edellytetään, jos tarvittavat tiedot ovat viraston saatavissa muista lähteistä.

7 sääntö

Näyttelyyn perustuva etuoikeus

1) Hakijan, joka hakemuksessaan vaatii asetuksen (EY) N:o 40/94 33 artiklan mukaisesti näyttelyyn perustuvaa etuoikeutta, on jätettävä kolmen kuukauden kuluessa hakemispäivästä teollisoikeuksia valvovan viranomaisen antama todistus. Todistuksesta on ilmettävä, että merkkiä on tosiasiallisesti käytetty kyseisten tavaroiden tai palvelujen yhteydessä, ja siinä on mainittava näyttelyn avauspäivä ja merkin ensimmäinen julkinen käyttöpäivä, jos se ei ole sama kuin näyttelyn avauspäivä. Todistukseen on liitettävä edellä mainitun viranomaisen vahvistama selvitys merkin tosiasiallisesta käytöstä.

2) Kun hakija haluaa vaatia näyttelyyn perustuvaa etuoikeutta hakemuksen jättämisen jälkeen, virastolle on toimitettava kahden kuukauden kuluessa hakemispäivästä etuoikeusilmoitus, josta ilmenee näyttelyn nimi sekä tavaroiden tai palvelujen ensimmäinen esittelypäivä. Edellä 1 kohdassa tarkoitetut ilmoitukset ja todistukset on toimitettava virastolle kolmen kuukauden kuluessa etuoikeusvaatimuksen vastaanottamisesta.

8 sääntö

Aiemmuuden vaatiminen kansallisen tavaramerkin perusteella

1) Kun hakemuksessa vaaditaan yhteen tai useampaan aikaisempaan rekisteröityyn tavaramerkkiin perustuvaa aiemmuutta asetuksen (EY) N:o 40/94 34 artiklan mukaisesti, hakijan on kolmen kuukauden kuluessa hakemispäivästä toimitettava jäljennös kyseisestä rekisteröinnistä. Jäljennöksen on oltava toimivaltaisen viranomaisen oikeaksi todistama.

▼M2

2) Kun hakija haluaa vaatia yhteen tai useampaan aikaisempaan rekisteröityyn tavaramerkkiin perustuvaa aiemmuutta asetuksen 34 artiklan mukaisesti hakemuksen jättämisen jälkeen, virastolle on toimitettava kahden kuukauden kuluessa hakemispäivästä aiemmuusilmoitus, josta ilmenee jäsenvaltio tai jäsenvaltiot, jossa tai joissa taikka joita varten tavaramerkki on rekisteröity, asianomaisen rekisteröinnin numero ja hakemispäivä, sekä tavarat ja palvelut, joita varten tavaramerkki on rekisteröity. Edellä 1 kohdassa tarkoitetut todisteet on toimitettava virastolle kolmen kuukauden kuluessa aiemmuusilmoituksen vastaanottamisesta.

▼B

3) Virasto ilmoittaa aiemmuusvaatimuksesta Beneluxin tavaramerkkivirastolle ja kyseisen jäsenvaltion teollisoikeuksien keskusvirastolle.

4) Viraston pääjohtaja voi määrätä, että hakija saa toimittaa aineistoa vähemmän kuin 1 kohdassa edellytetään, jos tarvittavat tiedot ovat viraston saatavissa muista lähteistä.

9 sääntö

Hakemuksen jättöpäivä- ja muotovaatimusten tutkiminen

1) Hakemus ei täytä hakemispäivän antamiselle asetettuja edellytyksiä, jos a) hakemuksessa ei ole i) pyyntöä merkin rekisteröimisestä yhteisön tavaramerkiksi, ii) hakijan tunnistamiseksi tarvittavia tietoja, iii) luetteloa tavaroista ja palveluista, joita varten rekisteröintiä haetaan, tai iv) tavaramerkin kuvausta, taikka b) perusmaksua ei ole maksettu kuukauden kuluessa hakemuksen jättämisestä virastolle, jäsenvaltion teollisoikeuksien keskusvirastolle tai Beneluxin tavaramerkkivirastolle, ja siinä tapauksessa virasto ilmoittaa hakijalle, että hakemukselle ei voida antaa hakemispäivää näiden puutteiden vuoksi.

2) Jos 1 kohdassa tarkoitetut puutteet poistetaan kahden kuukauden kuluessa ilmoituksen vastaanottamisesta, katsotaan hakemispäiväksi se päivä, jona kaikki puutteet on poistettu. Jollei puutteita poisteta määräaikaan mennessä, hakemusta ei käsitellä yhteisön tavaramerkkiä koskevana hakemuksena. Kaikki suoritetut maksut palautetaan.

3) Jos hakemispäivän antamisen jälkeen todetaan tutkimuksessa, että a) hakemus ei täytä 1, 2 ja 3 säännön vaatimuksia tai muita asetuksessa (EY) N:o 40/94 tai näissä säännöissä vahvistettuja muotovaatimuksia, b) virasto ei ole saanut kaikkia 4 säännön b alakohdan ja komission asetuksen (EY) N:o 2869/95 ( 3 ), jäljempänä ’maksuja koskeva asetus’ mukaisia luokkamaksuja, c) vaadittaessa etuoikeutta 6 ja 7 säännön mukaisesti joko hakemuksessa tai kahden kuukauden kuluessa hakemispäivästä mainittujen sääntöjen muita vaatimuksia ei ole täytetty, tai d) vaadittaessa aiemmuutta 8 säännön mukaisesti joko hakemuksessa tai kahden kuukauden kuluessa hakemispäivästä 8 säännön muita vaatimuksia ei ole täytetty, virasto kehottaa hakijaa poistamaan mainitut puutteet viraston asettaman määräajan kuluessa.

4) Jollei 3 kohdan a alakohdassa tarkoitettuja puutteita poisteta määräajan kuluessa, virasto hylkää hakemuksen.

5) Jos maksamattomia luokkamaksuja ei makseta määräaikaan mennessä, hakemusta pidetään peruutettuna, jollei ole selvää, minkä luokan tai mitkä luokat jo suoritetut maksut kattavat. Jollei suoritettujen luokkamaksujen kohdentumista voida muutoin määritellä, virasto ottaa luokat huomioon siinä järjestyksessä kuin ne on esitetty luokituksessa. Hakemusta pidetään peruutettuna niiden luokkien osalta, joiden luokkamaksuja ei ole maksettu tai maksettu kokonaan.

6) Jos 3 kohdassa tarkoitetut puutteet koskevat etuoikeuden vaatimista, etuoikeus menetetään hakemuksen tältä osalta.

7) Jos 3 kohdassa tarkoitetut puutteet koskevat aiemmuuden vaatimista, oikeus menetetään hakemuksen tältä osalta.

8) Jos 3 kohdassa tarkoitetut puutteet koskevat ainoastaan tiettyjä tavaroita ja palveluja, virasto hylkää hakemuksen tai menetetään etuoikeus taikka aiemmuus ainoastaan näiden tavaroiden ja palvelujen osalta.

10 sääntö

Hallintaoikeuden saamisen edellytysten tutkiminen

Jos hakija ei asetuksen (EY) N:o 40/94 5 artiklan mukaisesti voi olla yhteisön tavaramerkin haltija, virasto ilmoittaa tästä hakijalle. Virasto asettaa määräajan, jonka kuluessa hakijan on peruutettava hakemuksensa tai esitettävä omat huomautuksensa. Jos hakija ei poista rekisteröinnin esteitä, virasto hylkää hakemuksen.

11 sääntö

Rekisteröinnin ehdottomien hylkäysperusteiden tutkiminen

1) Jos tavaramerkkiä ei asetuksen (EY) N:o 40/94 7 artiklan mukaisesti voida rekisteröidä kaikille hakemuksessa tarkoitetuille tavaroille tai palveluille tai osalle niistä, virasto ilmoittaa perusteet hyväksymisen esteille. Virasto asettaa määräajan, jonka kuluessa hakijan on peruutettava hakemuksensa, muutettava sitä tai esitettävä omat huomautuksensa.

2) Jos yhteisön tavaramerkin rekisteröinnin edellytyksenä on asetuksen (EY) N:o 40/94 38 artiklan 2 kohdan mukaisesti, että hakija ei vaadi yksinoikeutta tavaramerkin erottamiskyvyttömiin osiin, virasto ilmoittaa hakijalle asiasta perusteluineen ja kehottaa tätä antamaan asiasta selityksensä viraston asettaman määräajan kuluessa.

3) Jos hakija ei poista rekisteröintiesteitä tai täytä 2 kohdassa vahvistettuja edellytyksiä määräajan kuluessa, virasto hylkää hakemuksen osittain tai kokonaan.

12 sääntö

Hakemuksen julkaiseminen

Julkaistaessa hakemus on oltava

a) hakijan nimi ja osoite,

b) tarvittaessa hakijan nimeämän muun kuin asetuksen (EY) N:o 40/94 88 artiklan 3 kohdan ensimmäisessä virkkeessä tarkoitetun edustajan nimi ja liikeosoite; jos samassa liikeosoitteessa on useita edustajia, ainoastaan ensimmäisenä mainitun edustajan nimi ja liikeosoite julkaistaan ja nimen jälkeen lisätään sanat ”ja muita”, jos edustajia on kaksi tai useampia ja heillä on eri liikeosoitteet, julkaistaan ainoastaan yhteysosoitteeksi 1 säännön 1 kohdan e alakohdan mukaisesti määritelty osoite; jos 76 säännön 9 kohdan mukaisesti edustajien ryhmittymä on nimetty, julkaistaan ainoastaan ryhmittymän nimi ja liikeosoite,

▼M2

c) tavaramerkin kuvaus ja 3 säännön mukaiset maininnat ja selostukset; jos tavaramerkin kuvaus on värillinen tai sisältää värejä, se on julkaistava värillisenä, minkä yhteydessä on mainittava tavaramerkin väri tai värit, tarvittaessa myös värikoodi.

▼B

d) luettelo tavaroista ja palveluista ryhmiteltynä Nizzan luokituksen luokkien mukaiseen järjestykseen siten, että ennen kutakin ryhmää ilmoitetaan sen luokituksen mukaisen luokan numero, johon kyseinen tavara- tai palveluryhmä kuuluu,

e) hakemispäivä ja hakemusnumero,

f) tarvittaessa tiedot etuoikeuden vaatimisesta asetuksen (EY) N:o 40/94 30 artiklan mukaan,

g) tarvittaessa tiedot asetuksen (EY) N:o 40/94 33 artiklan mukaisen näyttelyetuoikeuden vaatimisesta,

h) tarvittaessa tiedot aiemmuuden vaatimisesta asetuksen 34 artiklan mukaisesti,

i) tarvittaessa ilmoitus siitä, että merkki on käytössä tullut erottamiskykyiseksi asetuksen (EY) N:o 40/94 7 artiklan 3 kohdan mukaisesti,

j) tarvittaessa maininta yhteisön yhteismerkin hakemisesta,

k) tarvittaessa hakijan selitys pidättäytymisestä vaatia yksinoikeutta merkin johonkin osaan 1 säännön 3 kohdan tai 11 säännön 2 kohdan mukaisesti,

l) kieli, jolla hakemus on tehty ja hakijan asetuksen (EY) N:o 40/94 115 artiklan 3 kohdan mukaisesti ilmoittama toinen kieli,

▼M1

m) soveltuvissa tapauksissa lausuma siitä, että hakemus on seuraus Euroopan yhteisön nimeävän kansainvälisen rekisteröinnin muuttamisesta asetuksen 156 artiklan nojalla, ja Madridin pöytäkirjan 3 artiklan 4 kohdan mukaisen kansainvälisen rekisteröinnin päivämäärä tai Madridin pöytäkirjan 3 ter artiklan 2 kohdan mukaisen kansainvälisen rekisteröinnin jälkeisen Euroopan yhteisöön kohdistuvan alueellisen laajentamisen merkitsemispäivä ja soveltuvin osin kansainvälisen rekisteröinnin etuoikeuspäivä.

▼B

13 sääntö

Hakemuksen muuttaminen

1) Hakemuksessa, joka tehdään hakemuksen muuttamiseksi asetuksen (EY) N:o 40/94 44 artiklan mukaisesti, on oltava a) hakemusnumero, b) hakijan nimi ja osoite 1 säännön 1 kohdan b alakohdan mukaisesti, ▼M2 ————— ▼B d) maininta siitä, mitä hakemuksen kohtaa on tarkoitus korjata tai muuttaa ja kyseinen kohta korjattuna tai muutettuna, e) muutettu merkin kuvaus 3 säännön mukaisesti, jos muutos koskee merkin kuvausta.

▼M2 —————

▼B

3) Jos hakemus ei täytä muutoksen hakemiselle asetettuja vaatimuksia, virasto ilmoittaa puutteista hakijalle. Jos puutteita ei korjata viraston asettaman määräajan kuluessa, virasto hylkää muutoshakemuksen.

4) Jos muutos julkaistaan asetuksen (EY) N:o 40/94 44 artiklan 2 kohdan mukaisesti, 15—22 sääntöä sovelletaan soveltuvin osin.

5) Yhdellä muutoshakemuksella voidaan hakea saman osan muuttamista saman hakijan kahdesta tai useammasta hakemuksesta. Jos muutoshakemus on maksullinen, maksu on maksettava jokaisesta muutettavasta hakemuksesta.

6) Edellä 1—5 kohtaa sovelletaan soveltuvin osin sellaisiin hakemuksiin, joiden tarkoituksena on korjata hakijan nimeämän edustajan nimi tai liikeosoite. Näistä hakemuksista ei peritä maksua.

▼M2

13 a sääntö

Hakemuksen jakaminen

1) Asetuksen 44 a artiklan mukaisessa hakemuksen jakamista koskevassa ilmoituksessa on oltava a) hakemusnumero; b) hakijan nimi ja osoite 1 säännön 1 kohdan b alakohdan mukaisesti; c) luettelo tavaroista ja palveluista, jotka muodostavat jaetun hakemuksen, tai kun tarkoituksena on tehdä useampi kuin yksi jaettu hakemus, luettelo tavaroista ja palveluista kunkin jaetun hakemuksen osalta; d) luettelo tavaroista ja palveluista, jotka jäävät alkuperäiseen hakemukseen.

2) Jos virasto katsoo, että 1 kohdassa säädetyt vaatimukset eivät täyty tai jaetun hakemuksen luettelon sisältämät tavarat ja palvelut ovat päällekkäisiä alkuperäiseen hakemukseen jäävien tavaroiden ja palveluiden kanssa, virasto kehottaa hakijaa poistamaan todetut puutteet viraston asettaman määräajan kuluessa. Jos puutteita ei poisteta ennen määräajan päättymistä, virasto hylkää jakamista koskevan ilmoituksen.

3) Asetuksen 44 a artiklan 2 kohdan b alakohdassa tarkoitetut ajanjaksot, joiden aikana hakemuksen jakamista koskevaa ilmoitusta ei hyväksytä, ovat a) ajanjakso ennen hakemispäivän vahvistamista; b) hakemuksen julkaisemista seuraavat kolme kuukautta, joista säädetään asetuksen 42 artiklan 1 kohdassa; c) ajanjakso 23 säännön 1 kohdassa tarkoitetun rekisteröintimaksun maksamista koskevan huomautuksen antamispäivän jälkeen.

4) Jos virasto katsoo, ettei jakamista koskevaa ilmoitusta voida hyväksyä asetuksen 44 a artiklan tai 3 kohdan a ja b alakohdan mukaisesti, se hylkää jakamista koskevan ilmoituksen.

5) Virasto luo jaettua hakemusta varten erillisen asiakirjan, joka sisältää täydellisen jäljennöksen alkuperäisestä hakemuksesta, mukaan luettuina jakamista koskeva ilmoitus ja asiaan liittyvä kirjeenvaihto. Virasto antaa jaetulle hakemukselle uuden numeron.

6) Jos jakamista koskeva ilmoitus koskee hakemusta, joka on jo julkaistu asetuksen 40 artiklan mukaisesti, jakaminen julkaistaan Yhteisön tavaramerkkilehdessä. Jaettu hakemus julkaistaan; julkaisun on sisällettävä maininnat ja tiedot, joista säädetään 12 säännössä. Julkaiseminen ei merkitse uuden määräajan asettamista väitteiden tekemiselle.

▼B

14 sääntö

Julkaisemisen virheiden korjaaminen

1) Jos hakemuksesta julkaistavissa tiedoissa on virastosta aiheutunut virhe, virasto korjaa virheen omasta aloitteestaan tai hakijan pyynnöstä.

2) Jos hakija pyytää 1 kohdassa tarkoitettua korjausta, 13 sääntöä sovelletaan soveltuvin osin. Pyynnöstä ei peritä maksua.

3) Tämän säännön perusteella tehdyt korjaukset on julkaistava.

4) Asetuksen (EY) N:o 40/94 42 artiklan 2 kohtaa ja 15—22 sääntöä sovelletaan soveltuvin osin, jos korjaus koskee tavaroiden tai palvelujen luetteloa tai merkin kuvausta.

II OSASTO

VÄITEMENETTELY JA KÄYTÖN TODISTAMINEN

▼M2

15 sääntö

Väiteilmoitus

1) Väiteilmoitus voidaan tehdä yhden tai useamman asetuksen 8 artiklan 2 kohdassa tarkoitetun aikaisemman tavaramerkin (”aikaisempi tavaramerkki”) ja/tai yhden tai useamman mainitun asetuksen 8 artiklan 4 kohdassa tarkoitetun muun aikaisemman oikeuden (”aikaisempi oikeus”) perusteella sillä edellytyksellä, että kaikki aikaisemmat tavaramerkit tai aikaisemmat oikeudet kuuluvat samalle haltijalle tai samoille haltijoille. Jos aikaisemmalla tavaramerkillä ja/tai aikaisemmalla oikeudella on useampi kuin yksi haltija (”yhteisomistus”), väitteen voi tehdä heistä joku, jotkut tai kaikki.

2) Väiteilmoituksessa on oltava a) sen hakemuksen hakemusnumero, jota vastaan väite esitetään, ja yhteisön tavaramerkin hakijan nimi; b) selkeä yksilöinti aikaisemmasta tavaramerkistä tai aikaisemmasta oikeudesta, johon väite perustuu: i) jos väite perustuu aikaisempaan tavaramerkkiin asetuksen 8 artiklan 2 kohdan a tai b alakohdassa tarkoitetulla tavalla tai jos väite perustuu asetuksen 8 artiklan 3 kohtaan, maininta aikaisemman tavaramerkin hakemusnumerosta tai rekisterinumerosta, maininta siitä onko aikaisempi merkki rekisteröity tai rekisteröintihakemus sekä maininta jäsenvaltioista, tarvittaessa mukaan luettuina Benelux-maat, joissa tai joita varten aikaisempi tavaramerkki on suojattu, tai tarvittaessa maininta siitä, että se on yhteisön tavaramerkki; ii) jos väite perustuu tavaramerkkiin, joka on yleisesti tunnettu asetuksen 8 artiklan 2 kohdan c alakohdassa tarkoitetulla tavalla, maininta jäsenvaltiosta, jossa tavaramerkki on yleisesti tunnettu, ja joko i alakohdassa tarkoitetut maininnat tai tavaramerkin kuvaus; iii) jos väite perustuu aikaisempaan oikeuteen asetuksen 8 artiklan 4 kohdassa tarkoitetulla tavalla, maininta sen tyypistä tai luonteesta, aikaisemman oikeuden kuvaus ja maininta siitä, onko tämä aikaisempi oikeus voimassa koko yhteisön alueella vai yhdessä taikka useammassa jäsenvaltiossa, sekä maininta niistä jäsenvaltioista, joissa se on voimassa; c) selvitys väitteen perusteista, nimittäin maininta siitä, että asetuksen 8 artiklan 1, 3, 4 ja 5 kohdan kulloisetkin vaatimukset täyttyvät; d) aikaisemman tavaramerkin hakemispäivä ja, kun saatavilla, rekisteröintipäivä ja etuoikeuspäivä, paitsi kun kyseessä on rekisteröimätön yleisesti tunnettu tavaramerkki; e) aikaisemman tavaramerkin kuvaus sellaisena kuin se on rekisteröity tai hakemuksessa; jos aikaisempi tavaramerkki on värillinen, kuvauksen on oltava värillinen; f) tavarat ja palvelut, joihin väite perustuu; g) jos väite perustuu aikaisempaan tavaramerkkiin, joka on asetuksen 8 artiklan 5 kohdan mukaisesti laajalti tunnettu, maininta siitä, missä jäsenvaltiossa ja minkä tavaroiden ja palveluiden osalta se on laajalti tunnettu; h) väitteentekijästä: i) väitteentekijän nimi ja osoite 1 säännön 1 kohdan b alakohdan mukaisesti; ii) jos väitteentekijä on nimennyt edustajan, tämän nimi ja liikeosoite, 1 säännön 1 kohdan e alakohdan mukaisesti; iii) jos väitteen tekee käyttöluvan haltija tai henkilö, joka on oikeutettu asianomaisen kansallisen lainsäädännön mukaan käyttämään aikaisempaa oikeutta, maininta tästä sekä maininta luvasta tai oikeudesta esittää väite.

3) Väiteilmoituksessa voi olla a) maininta tavaroista ja palveluista, joihin väite kohdistuu; tällaisen maininnan puuttuessa väitteen katsotaan kohdistuvan väitteen kohteena olevan yhteisön tavaramerkkihakemuksen kaikkiin tavaroihin ja palveluihin; b) perusteltu lausunto, josta käyvät ilmi tärkeimmät seikat ja perustelut, joihin väite perustuu, ja todisteet väitteen tueksi.

4) Jos väite perustuu useampaan kuin yhteen aikaisempaan tavaramerkkiin tai aikaisempaan oikeuteen, kuhunkin näistä oikeuksista sovelletaan 2 ja 3 kohtaa.

16 sääntö

Väiteilmoituksessa käytettävät kielet

1) Asetuksen 115 artiklan 6 kohdassa tarkoitettu määräaika, jossa väitteentekijän on jätettävä käännös väiteilmoituksestaan, on yksi kuukausi väiteajan umpeutumisesta.

2) Jos väitteentekijä tai hakija ilmoittaa virastolle ennen sitä päivää, jona väitemenettely 18 säännön 1 kohdan mukaan alkaa, että hakija ja väitteentekijä ovat asetuksen 115 artiklan 7 kohdan mukaisesti sopineet käyttävänsä väitemenettelyssä muuta kieltä, väitteentekijän on, jos väiteilmoitusta ei ole jätetty tällä kielellä, jätettävä väiteilmoituksen käännös tälle kielelle kuukauden kuluessa kyseisestä päivästä. Jos käännöstä ei jätetä tai se jätetään myöhemmin, menettelykieltä ei muuteta.

16 a sääntö

Hakijalle suunnattu tiedotus

Viraston on lähetettävä muille osapuolille väiteasiasta tiedoksi kaikki väiteilmoitukset ja asiakirjat, jotka väitteentekijä toimittaa, sekä kaikki ilmoitukset, jotka virasto osoittaa yhdelle osapuolista ennen 18 säännössä tarkoitetun määräajan umpeutumista.

17 sääntö

Väitteen hyväksymisedellytysten tutkiminen

1) Jos väitemaksua ei ole suoritettu väiteajan kuluessa, väitteen katsotaan jääneen tekemättä. Jos väitemaksu suoritetaan väiteajan umpeutumisen jälkeen, maksu palautetaan väitteentekijälle.

2) Jos väiteilmoitusta ei ole jätetty väiteajassa tai jos väiteilmoituksessa ei tarkasti yksilöidä 15 säännön 2 kohdan a ja b alakohdan mukaisesti hakemusta, jota vastaan väite tehdään, tai aikaisempaa merkkiä tai aikaisempaa oikeutta, johon väite perustuu, tai se ei sisällä väitteen perusteita 15 säännön 2 kohdan c alakohdan mukaisesti, ja jollei näitä puutteita poisteta ennen väiteajan päättymistä, virasto hylkää väiteilmoituksen puutteellisena.

3) Jos väitteentekijä ei jätä käännöstä 16 säännön 1 kohdan mukaisesti, väite hylätään puutteellisena. Jos väitteentekijä toimittaa käännöksen, joka ei ole täydellinen, kääntämättä jätettyä osaa ei oteta huomioon väitteen hyväksymisedellytyksiä tutkittaessa.

4) Jos väiteilmoitus ei vastaa muita 15 säännön säännöksiä, virasto ilmoittaa asiasta väitteentekijälle ja kehottaa tätä korjaamaan havaitut puutteet kahden kuukauden kuluessa. Jos puutteita ei korjata ennen määräajan päättymistä, virasto hylkää väitteen puutteellisena.

5) Hakijalle ilmoitetaan, jos väiteilmoituksen katsotaan jääneen tekemättä 1 kohdan perusteella ja jos väite on päätetty hylätä puutteellisena 2, 3 ja 4 kohdan mukaisesti.

18 sääntö

Väitemenettelyn aloittaminen

1) Kun väite on todettu 17 säännön edellytysten mukaisesti hyväksyttäväksi, virasto ilmoittaa osapuolille, että väitemenettely aloitetaan kahden kuukauden kuluttua ilmoituksen vastaanottamisesta. Tätä määräaikaa voidaan pidentää enintään 24 kuukauden pituiseksi, jos molemmat osapuolet toimittavat pidentämistä koskevan pyynnön ennen määräajan umpeutumista.

2) Jos 1 kohdan mukaisen määräajan kuluessa hakemus peruutetaan tai sitä rajoitetaan tavaroihin ja palveluihin, joihin väite ei kohdistu, tai virasto saa tietää asianomaisten osapuolten välisestä sopimuksesta tai hakemus hylätään rinnakkaisessa menettelyssä, väitemenettely päätetään.

3) Jos 1 kohdassa tarkoitetun määräajan kuluessa hakija rajoittaa hakemusta poistamalla siitä joitakin niistä tavaroista ja palveluista, joihin väite kohdistuu, virasto kehottaa asettamansa määräajan kuluessa väitteentekijää ilmoittamaan, jatkaako hän väitettä, ja jos jatkaa, mitä jäljellä olevia tavaroita ja palveluja vastaan. Jos väitteentekijä peruuttaa väitteen rajoittamisen vuoksi, väitemenettely päätetään.

4) Jos väitemenettely päätetään 2 tai 3 kohdan mukaisesti ennen 1 kohdassa tarkoitetun määräajan umpeutumista, maksuista ei tehdä päätöstä.

5) Jos väitemenettely päätetään hakemuksen peruuttamisen tai rajoittamisen takia tai 3 kohdan mukaisesti ennen 1 kohdassa tarkoitetun määräajan umpeutumista, väitemaksu palautetaan.

19 sääntö

Väitteen toteennäyttö

1) Virasto antaa väitteentekijälle tilaisuuden esittää seikkoja, todisteita ja perusteluja väitteensä tueksi tai täydentää kaikkia 15 säännön 3 kohdan mukaisesti toimitettuja seikkoja, todisteita ja perusteluita viraston asettamassa määräajassa, joka on vähintään kaksi kuukautta siitä päivästä, jona väitemenettelyn 18 säännön 1 kohdan mukaan katsotaan alkavan.

2) Edellä 1 kohdassa tarkoitetun määräajan kuluessa väitteentekijän on esitettävä myös todisteet aikaisemman merkkinsä tai aikaisemman oikeutensa olemassaolosta ja voimassaolosta sekä sen antaman suojan laajuudesta ja osoitettava, että hänellä on oikeus tehdä väite. Väitteentekijän on erityisesti esitettävä seuraavat todisteet: a) jos väite perustuu aikaisempaan merkkiin, joka ei ole yhteisön tavaramerkki, todisteet aikaisemman merkin rekisteröinnistä tai hakemisesta toimittamalla i) sellaisen tavaramerkin osalta, jota ei ole vielä rekisteröity, jäljennös asiaa koskevasta hakemuksesta tai muu vastaava asiakirja, joka on peräisin tavaramerkkihakemusta hallinnoivalta taholta; tai ii) sellaisen tavaramerkin osalta, joka on rekisteröity, jäljennös asiaa koskevasta rekisteröintitodistuksesta ja tapauksesta riippuen viimeisimmästä uudistamistodistuksesta, joka osoittaa tavaramerkin suoja-ajan olevan pidempi kuin 1 kohdassa tarkoitettu määräaika ja mahdolliset suoja-ajan pidennykset, tai muut vastaavat asiakirjat, jotka ovat peräisin tavaramerkin rekisteröineeltä hallintoviranomaiselta; b) jos väite perustuu asetuksen 8 artiklan 2 kohdan c alakohdassa tarkoitettuun yleisesti tunnettuun merkkiin, todisteet siitä, että merkki on yleisesti tunnettu asiaankuuluvalla alueella; c) jos väite perustuu asetuksen 8 artiklan 5 kohdassa tarkoitettuun laajalti tunnettuun merkkiin, todisteet tämän kohdan a alakohdassa tarkoitettujen todisteiden lisäksi siitä, että merkki on laajalti tunnettu, sekä todisteet tai perustelut, jotka osoittavat, että haetun tavaramerkin käyttäminen ilman perusteltua syytä merkitsisi aikaisemman tavaramerkin erottamiskyvyn tai maineen epäoikeudenmukaista hyväksikäyttöä tai olisi niille haitaksi; d) jos väite perustuu aikaisempaan oikeuteen asetuksen 8 artiklan 4 kohdassa tarkoitetulla tavalla, todisteet kyseisen oikeuden hankkimisesta sekä sen antaman suojan laajuudesta ja voimassaolon jatkumisesta; e) jos väite perustuu asetuksen 8 artiklan 3 kohtaan, todisteet väitteentekijän omistusoikeudesta ja hänen ja hänen asiamiehensä tai edustajansa välisen suhteen luonteesta.

3) Edellä 1 ja 2 kohdassa tarkoitetut tiedot ja todisteet on esitettävä menettelyssä käytettävällä kielellä tai niiden mukaan on liitettävä käännös. Käännös on jätettävä alkuperäisen asiakirjan jättämiselle asetetun määräajan kuluessa.

4) Virasto ei ota huomioon sellaisia asiakirjoja tai muuta kirjallista aineistoa taikka niiden osia, joita ei ole jätetty tai käännetty menettelyssä käytettävälle kielelle viraston asettaman määräajan kuluessa.

20 sääntö

Väitteen tutkiminen

1) Jos väitteentekijä ei ole ennen 19 säännön 1 kohdassa tarkoitetun määräajan umpeutumista esittänyt todisteita aikaisemmasta merkistään tai aikaisemmasta oikeudestaan, sen voimassaolosta ja sen antaman suojan laajuudesta sekä oikeudestaan tehdä väite, väite hylätään perusteettomana.

2) Jos väitettä ei hylätä 1 kohdan mukaisesti, virasto antaa tiedoksi hakijalle väitteentekijän jättämät asiakirjat ja kehottaa häntä esittämään omat huomautuksensa viraston asettaman määräajan kuluessa.

3) Jos hakija ei jätä huomautuksia, virasto tekee päätöksensä väitteestä käytettävissään olevien todisteiden perusteella.

4) Hakijan jättämät huomautukset annetaan tiedoksi väitteentekijälle, jota virasto kehottaa katsoessaan sen tarpeelliseksi vastaamaan viraston asettaman määräajan kuluessa.

5) Edellä olevan 18 säännön 2 ja 3 kohtaa sovelletaan soveltuvin osin sen päivän jälkeen, jona väitemenettelyn katsotaan alkavan.

6) Asianmukaisissa tapauksissa virasto voi kehottaa osapuolia rajoittamaan huomautuksensa tiettyihin aiheisiin, jolloin se sallii niiden ottaa muut aiheet esille menettelyn myöhemmässä vaiheessa. Virastoa ei missään tapauksessa voida pyytää ilmoittamaan osapuolille, mitä seikkoja tai todisteita voidaan mahdollisesti jättää tai ei ole jätetty.

7) Virasto voi lykätä väitemenettelyä, a) jos väite perustuu asetuksen 8 artiklan 2 kohdan b alakohdan mukaiseen rekisteröintihakemukseen, kunnes siinä menettelyssä on tehty lopullinen ratkaisu; b) jos väite perustuu neuvoston asetuksen (ETY) N:o 2081/92 ( 4 ) mukaista maantieteellistä merkintää tai alkuperänimitystä koskevaan rekisteröintihakemukseen, kunnes siinä menettelyssä on tehty lopullinen ratkaisu; tai c) jos lykkäys on olosuhteiden vuoksi tarkoituksenmukainen.

▼B

21 sääntö

Useita väitteitä

1) Jos samaa yhteisön tavaramerkkiä koskevaa hakemusta vastaan on tehty useita väitteitä, virasto voi käsitellä kaikki samassa menettelyssä. Virasto voi myöhemmin päättää, ettei niitä käsitellä sillä tavalla.

2) Jos yhden tai useamman väitteen alustavan tutkinnan yhteydessä ilmenee, että haettua yhteisön tavaramerkkiä ei mahdollisesti voida rekisteröidä joidenkin tai kaikkien siihen kuuluvien tavaroiden tai palvelujen osalta, virasto voi lykätä muiden väitteiden käsittelyä. Virasto ilmoittaa kaikille jäljellä oleville väitteentekijöille jatkettujen menettelyiden aikana tehdyt asiaan vaikuttavat päätökset.

3) Kun hakemuksen hylkäämisestä on tehty lopullinen päätös, väitteitä, joista päättämistä lykättiin 27 kohdan mukaisesti, pidetään käsiteltyinä ja väitteentekijöille ilmoitetaan asiasta. Tällaista poistamista pidetään tapauksena, jossa ei ole tehty päätöstä asetuksen (EY) N:o 40/94 81 artiklan 4 kohdan mukaisesti.

4) Virasto palauttaa 50 prosenttia kunkin väitteentekijän suorittamasta väitemaksusta 1, 2 ja 3 kohdan mukaisesti käsiteltyinä pidettyjen väitteiden osalta.

▼M2

22 sääntö

Käytön todistaminen

1) Asetuksen 43 artiklan 2 tai 3 kohdan mukainen käytön todistamista koskeva pyyntö hyväksytään vain, jos hakija jättää pyynnön viraston asettaman määräajan kuluessa 20 säännön 2 kohdan mukaisesti.

2) Jos väitteentekijän on todistettava tavaramerkin käyttö tai se, että on olemassa perustellut syyt käyttämättä jättämiseen, virasto pyytää väitteentekijää toimittamaan vaaditut todisteet viraston asettaman määräajan kuluessa. Jos väitteentekijä ei toimita todisteita määräajan kuluessa, virasto hylkää väitteen.

3) Käytön todistamiseksi tarvittavista tiedoista ja todisteista on ilmettävä väitteen perustana olevan tavaramerkin käytön paikka, aika, laajuus ja luonne niiden tuotteiden osalta, joita varten se on rekisteröity ja joihin väite perustuu sekä todisteet näiden tietojen tueksi 4 kohdan mukaisesti.

4) Todistusaineisto on jätettävä 79 ja 79 a säännön mukaisesti, ja se on periaatteessa rajoitettava väitettä tukeviin asiakirjoihin ja todistuskappaleisiin, kuten pakkauksiin, etiketteihin, hinnastoihin, luetteloihin, laskuihin, valokuviin ja lehtimainoksiin sekä asetuksen 76 artiklan 1 kohdan f alakohdassa tarkoitettuihin kirjallisiin vakuutuksiin.

5) Käytön todistamista koskevan pyynnön esittämisen yhteydessä voidaan esittää myös huomautuksia väitteen perusteista. Nämä huomautukset voidaan jättää yhdessä niiden huomautusten kanssa, jotka esitetään vastauksena käytön todistamiseen.

6) Jos väitteentekijä on toimittanut todisteet muulla kuin väitemenettelyn kielellä, virasto voi vaatia väitteentekijää jättämään käännöksen todisteista väitemenettelyn kielellä asettamansa määräajan kuluessa.

▼B

III OSASTO

REKISTERÖINTIMENETTELY

23 sääntö

Tavaramerkin rekisteröinti

1) Asetuksen (EY) N:o 40/94 45 artiklassa tarkoitettu rekisteröintimaksu koostuu a) perusmaksusta ja b) luokkamaksusta neljännestä ja jokaisesta seuraavasta luokasta, johon tavaramerkki rekisteröidään.

2) Jos väitettä ei ole tehty tai jos tehdyt väitteet on lopullisesti käsitelty peruutuksen, hylkäämisen tai muun syyn takia, virasto kehottaa hakijaa maksamaan rekisteröintimaksun kahden kuukauden kuluessa kehotuksen vastaanottamisesta.

3) Jos rekisteröintimaksua ei makseta määräajan kuluessa, se voidaan vielä maksaa hyväksyttävästi kahden kuukauden kuluessa maksun myöhästymistä koskevan huomautuksen tiedoksiantamisesta sillä edellytyksellä, että tuon ajan kuluessa maksetaan myös maksuja koskevassa asetuksessa vahvistettu lisämaksu.

4) Kun rekisteröintimaksu on vastaanotettu, haettu tavaramerkki ja 84 säännön 2 kohdassa tarkoitetut tiedot rekisteröidään yhteisön tavaramerkkirekisteriin.

5) Rekisteröinti julkaistaan Yhteisön tavaramerkkilehdessä.

6) Jos haettua tavaramerkkiä ei rekisteröidä, rekisteröintimaksu palautetaan.

24 sääntö

Rekisteröintitodistus

1) Virasto antaa tavaramerkin haltijalle rekisteröinnistä todistuksen, joka sisältää rekisteriin 84 säännön 2 kohdan mukaisesti tehdyt merkinnät sekä lausunnon siitä, että merkinnät on tehty rekisteriin.

▼M2

2) Virasto toimittaa oikeaksi todistettuja tai todistamattomia jäljennöksiä rekisteröintitodistuksesta maksua vastaan.

▼B

25 sääntö

Rekisteröinnin muuttaminen

1) Hakemuksessa rekisteröinnin muuttamiseksi asetuksen 48 artiklan 2 kohdan mukaisesti on oltava a) rekisterinumero, b) tavaramerkin haltijan nimi ja osoite 1 säännön 1 kohdan b alakohdan mukaisesti, ▼M2 ————— ▼B d) maininta siitä, mitä tavaramerkin kuvauksen kohtaa on tarkoitus muuttaa ja kyseinen kohta muutettuna, e) muutettu merkin kuvaus 3 säännön mukaisesti.

2) Hakemusta pidetään jätettynä vasta, kun vaadittava maksu on suoritettu. Jos maksua ei ole maksettu tai ei maksettu kokonaan, virasto ilmoittaa tästä hakijalle.

3) Jos rekisteröinnin muuttamiselle asetettuja vaatimuksia ei täytetä, virasto ilmoittaa puutteista hakijalle. Jos puutteita ei poisteta viraston asettaman määräajan kuluessa, virasto hylkää muutoshakemuksen.

4) Jos kolmas moittii rekisteröinnin muutosta asetuksen (EY) N:o 40/94 48 artiklan 3 kohdan mukaisesti, väitettä koskevia mainitun asetuksen säännöksiä ja näiden sääntöjen määräyksiä sovelletaan soveltuvin osin.

5) Yhdellä muutoshakemuksella voidaan hakea saman osan muuttamista saman haltijan kahdessa tai useammassa rekisteröinnissä. Vaadittava maksu on suoritettava jokaisesta muutettavasta rekisteröinnistä.

▼M2

25 a sääntö

Rekisteröinnin jakaminen

1) Asetuksen 48 a artiklan mukaisessa rekisteröinnin jakamista koskevassa ilmoituksessa on oltava a) rekisterinumero; b) tavaramerkin haltijan nimi ja osoite 1 säännön 1 kohdan b alakohdan mukaisesti; c) luettelo tavaroista ja palveluista, jotka muodostavat jaetun rekisteröinnin, tai kun tarkoituksena on tehdä useampi kuin yksi jaettu rekisteröinti, luettelo tavaroista ja palveluista kunkin jaetun rekisteröinnin osalta; d) luettelo tavaroista ja palveluista, jotka jäävät alkuperäiseen rekisteröintiin.

2) Jos virasto katsoo, että 1 kohdassa säädetyt vaatimukset eivät täyty tai luettelon sisältämät tavarat ja palvelut, jotka muodostavat jaetun rekisteröinnin, ovat päällekkäisiä alkuperäiseen rekisteröintiin jäävien tavaroiden ja palveluiden kanssa, virasto kehottaa hakijaa korjaamaan todetut puutteet viraston asettaman määräajan kuluessa. Jos puutteita ei korjata ennen määräajan päättymistä, virasto hylkää jakamista koskevan ilmoituksen.

3) Jos virasto katsoo, että jakamista koskevaa ilmoitusta ei voida hyväksyä asetuksen 48 a artiklan mukaisesti, se hylkää jakamista koskevan ilmoituksen.

4) Virasto luo jaettua rekisteröintiä varten erillisen asiakirjan, joka sisältää täydellisen jäljennöksen alkuperäistä rekisteröintiä koskevasta asiakirjasta, mukaan luettuina jakamista koskeva ilmoitus ja siihen liittyvä kirjeenvaihto. Virasto antaa jaetulle rekisteröinnille uuden numeron.

▼B

26 sääntö

Yhteisön tavaramerkin haltijan tai hänen rekisteröidyn edustajansa nimen ja osoitteen muuttaminen

1) Haltijan pyynnöstä merkitään rekisteriin yhteisön tavaramerkin haltijan nimen ja osoitteen muutos, joka ei ole asetuksen (EY) N:o 40/94 48 artiklan 2 kohdan mukainen yhteisön tavaramerkin muutos eikä johdu rekisteröidyn tavaramerkin täydellisestä tai osittaisesta luovutuksesta.

2) Hakemuksessa rekisteröidyn tavaramerkin haltijan nimen tai osoitteen muuttamiseksi on oltava a) merkin rekisterinumero, b) merkin haltijan nimi ja osoite sellaisina kuin ne on merkitty rekisteriin, c) merkin haltijan nimi ja osoite muutettuina 1 säännön 1 kohdan b alakohdan mukaisesti. ▼M2 ————— ▼B

3) Hakemuksesta ei peritä maksua.

4) Yhdellä hakemuksella voidaan hakea nimi- ja osoitetietojen muuttamista saman haltijan kahdessa tai useammassa rekisteröinnissä.

5) Jos vaatimukset merkin rekisteröinnistä eivät täyty, virasto ilmoittaa puutteista hakijalle. Jos puutteita ei poisteta viraston asettaman määräajan kuluessa, virasto hylkää hakemuksen.

6) Rekisteriin merkityn edustajan nimen ja osoitteen muuttamiseen sovelletaan 1—5 kohtaa soveltuvin osin.

7) Yhteisön tavaramerkkiä koskeviin hakemuksiin sovelletaan 1—6 kohtaa soveltuvin osin. Muutos merkitään viraston ylläpitämiin yhteisön tavaramerkkihakemusten asiakirjavihkoihin.

27 sääntö

Rekisterissä ja rekisteröinnin julkaisussa esiintyvien virheiden korjaaminen

1) Jos tavaramerkin rekisteritiedoissa tai rekisteröinnistä julkaistavissa tiedoissa on virastosta aiheutunut erehdys tai virhe, virasto oikaisee erehdyksen tai virheen omasta aloitteestaan tai hakijan pyynnöstä.

2) Jos hakija pyytää oikaisua, 26 sääntöä sovelletaan soveltuvin osin. Pyynnöstä ei peritä maksua.

3) Virasto julkaisee tämän säännön perusteella tehdyt oikaisut.

28 sääntö

Aiemmuuden vaatiminen yhteisön tavaramerkin rekisteröinnin jälkeen

1) Asetuksen (EY) N:o 40/94 35 artiklan mukaisessa hakemuksessa, jolla vaaditaan yhden tai useamman aikaisemmin rekisteröidyn tavaramerkin aiemmuutta mainitun asetuksen 34 artiklan mukaisesti, on oltava a) yhteisön tavaramerkin rekisterinumero, b) yhteisön tavaramerkin haltijan nimi ja osoite 1 säännön 1 kohdan b alakohdan mukaisesti, ▼M2 ————— ▼M2 d) maininta jäsenvaltiosta tai jäsenvaltioista, jossa tai joissa tai joita varten tavaramerkki on rekisteröity, kyseisen rekisteröinnin numero ja hakemispäivä sekä luettelo tavaroista ja palveluista, joita varten aikaisempi tavaramerkki on rekisteröity, ▼B e) tavarat ja palvelut, joita aiemmuuden vaatiminen koskee, f) jäljennös kyseisestä rekisteröinnistä; jäljennöksen on oltava toimivaltaisen viranomaisen oikeaksi todistama.

2) Jos vaatimukset aiemmuudesta eivät täyty, virasto ilmoittaa puutteista hakijalle. Jos puutteita ei poisteta viraston asettaman määräajan kuluessa, virasto hylkää hakemuksen.

3) Virasto ilmoittaa voimassa olevasta aiemmuusvaatimuksesta Beneluxin tavaramerkkivirastolle ja kyseisen jäsenvaltion teollisoikeuksien keskusvirastolle.

4) Viraston pääjohtaja voi määrätä, että hakija saa toimittaa aineistoa vähemmän kuin 1 kohdan f alakohdassa edellytetään, jos tarvittavat tiedot ovat viraston saatavissa muista lähteistä.

IV OSASTO

UUDISTAMINEN

29 sääntö

Lakkaamisesta ilmoittaminen

Virasto ilmoittaa yhteisön tavaramerkin haltijalle ja yhteisön tavaramerkin rekisteriin merkityille haltijoille, mukaan lukien käyttölupien haltijat, rekisteröinnin päättymisestä vähintään kuusi kuukautta aikaisemmin. Ilmoituksen tekemättä jättäminen ei vaikuta rekisteröinnin päättymiseen.

▼M2

30 sääntö

Rekisteröinnin uudistaminen

1) Hakemuksessa rekisteröinnin uudistamiseksi on oltava a) uudistamista hakevan henkilön nimi; b) uudistettavan yhteisön tavaramerkin rekisterinumero; c) jos uudistamista haetaan vain osalle rekisteriin merkityistä tavaroista ja palveluista, maininta niistä luokista tai tavaroista ja palveluista, joita hakemus koskee tai niistä, joita se ei koske, ryhmiteltynä Nizzan luokituksen luokkien mukaiseen järjestykseen siten, että ennen kutakin ryhmää ilmoitetaan sen luokan numero, johon ryhmään kyseiset tavarat tai palvelut kuuluvat.

2) Asetuksen 47 artiklassa tarkoitetut maksut yhteisön tavaramerkin uudistamisesta ovat seuraavat: a) perusmaksu; b) luokkamaksu neljännestä ja jokaisesta seuraavasta luokasta, jota koskevaa uudistamista haetaan; ja c) tarvittaessa maksuja koskevassa asetuksessa määritelty lisämaksu uudistamismaksun myöhästymisestä tai uudistamishakemuksen myöhästymisestä asetuksen 47 artiklan 3 kohdan mukaisesti.

3) Uudistamista koskevaa hakemusta pidetään tehtynä, jos 2 kohdassa tarkoitettu maksu suoritetaan maksuja koskevan asetuksen 5 artiklan 1 kohdassa tarkoitetulla tavalla sillä edellytyksellä, että se sisältää kaikki maininnat, joita vaaditaan tämän säännön 1 kohdan a ja b alakohdassa sekä maksuja koskevan asetuksen 7 artiklan 1 kohdassa.

4) Jos uudistamishakemus jätetään asetuksen 47 artiklan 3 kohdan mukaisten määräaikojen kuluessa, mutta muut mainitun asetuksen 47 artiklan ja näiden sääntöjen edellytykset eivät täyty, virasto ilmoittaa hakijalle havaituista puutteista.

5) Jos uudistamishakemusta ei jätetä tai se jätetään asetuksen 47 artiklan 3 kohdan kolmannessa virkkeessä säädetyn määräajan jälkeen tai jos maksuja ei suoriteta tai ne suoritetaan kyseisen määräajan jälkeen tai jos puutteita ei poisteta määräajan kuluessa, virasto katsoo rekisteröinnin päättyneen ja ilmoittaa asiasta yhteisön tavaramerkin haltijalle. Jos suoritetut maksut eivät riitä kattamaan kaikkia niitä tavara- ja palveluluokkia, joihin uudistamishakemus kohdistuu, rekisteröintiä ei pidetä päättyneenä, jos on selvää, mitkä luokat maksujen on tarkoitettu kattavan. Muiden tietojen puuttuessa virasto ottaa luokat huomioon luokituksen mukaisessa järjestyksessä.

6) Kun 5 kohdan mukainen päätös on lopullinen, virasto poistaa tavaramerkin rekisteristä. Poistaminen tulee voimaan rekisteröinnin päättymispäivää seuraavana päivänä.

7) Jos 2 kohdassa määrätyt uudistamismaksut on suoritettu mutta rekisteröintiä ei uudisteta, maksut palautetaan.

8) Yhdellä hakemuksella voidaan hakea kahden tai useamman tavaramerkin uudistamista maksamalla kutakin tavaramerkkiä koskevat maksut edellyttäen, että haltijat tai edustajat ovat jokaisessa tapauksessa samat.

▼B

V OSASTO

LUOVUTTAMINEN, KÄYTTÖLUVAT JA MUUT OIKEUDET; MUUTOKSET

31 sääntö

Luovuttaminen

1) Asetuksen (EY) N:o 40/94 17 artiklan mukaisessa hakemuksessa luovutuksen rekisteröimisestä on oltava a) yhteisön tavaramerkin rekisterinumero, b) tiedot uudesta haltijasta 1 säännön 1 kohdan b alakohdan mukaisesti, c) jos luovutus ei koske kaikkia tavaroita ja palveluja, joita varten tavaramerkki on rekisteröity, tiedot niistä tavaroista ja palveluista, joita luovutus koskee, d) luovutuksen edellyttämät asiakirjat mainitun asetuksen 17 artiklan 2 ja 3 kohdan mukaisesti.

2) Hakemuksessa voidaan tarvittaessa antaa 1 säännön 1 kohdan e alakohdan mukaisesti esitettynä uuden haltijan edustajan nimi ja liikeosoite, jos sellainen on nimetty.

▼M2 —————

▼B

5) Hakemuksen on sisällettävä riittävät todisteet luovutuksesta 1 kohdan d alakohdan mukaisesti siten, että a) rekisteröity haltija tai hänen edustajansa ja se, jolle oikeudet ovat siirtyneet, tai hänen edustajansa allekirjoittavat luovutuksen rekisteröintihakemuksen, tai että b) oikeuksien saajan tekemään hakemukseen liitetään rekisteröidyn haltijan tai hänen edustajansa allekirjoittama ilmoitus suostumuksesta oikeuksien saajan rekisteröimiseen, tai että c) hakemukseen liitetään täytetty luovutuslomake tai 83 säännön 1 kohdan d alakohdan mukainen asiakirja, jonka ovat allekirjoittaneet rekisteriin merkitty haltija tai hänen edustajansa ja se, jolle oikeudet ovat siirtyneet, tai hänen edustajansa.

6) Jos luovutuksen rekisteröintiä koskevat asetuksen (EY) N:o 40/94 17 artiklan 1—4 kohdassa ja edellä 1—4 kohdassa ja muissa sovellettavissa säännöissä vahvistetut edellytykset eivät täyty, virasto ilmoittaa puutteista hakijalle. Jos puutteita ei poisteta viraston asettaman määräajan kuluessa, virasto hylkää luovutuksen rekisteröintihakemuksen.

7) Yhdellä hakemuksella voidaan hakea kahden tai useamman tavaramerkin luovutuksen rekisteröintiä edellyttäen, että rekisteröity haltija ja se, jolle hänen oikeutensa ovat siirtyneet, ovat jokaisessa tapauksessa samat.

8) Edellä 1—7 kohta sovelletaan soveltuvin osin yhteisön tavaramerkkiä koskeviin hakemuksiin. Luovutus merkitään viraston ylläpitämiin asiakirjavihkoihin, jotka koskevat hakemuksen kohteena olevaa yhteisön tavaramerkkiä.

32 sääntö

Osittainen luovutus

1) Jos hakemus luovutuksen rekisteröimiseksi koskee ainoastaan tiettyjä tavaroita ja palveluja, joita varten tavaramerkki on rekisteröity, on hakemuksessa mainittava ne tavarat ja palvelut, joita osittainen luovutus koskee.

2) Alkuperäisen rekisteröinnin piiriin kuuluvien tavaroiden ja palvelujen on jakauduttava voimassa pysyvään ja uuteen rekisteröintiin siten, ettei näiden kahden rekisteröinnin välillä ole päällekkäisyyttä.

3) Osittaista luovutusta koskeviin rekisteröintihakemuksiin sovelletaan 31 sääntöä soveltuvin osin.

▼M2

4) Virasto laatii uudelle rekisteröinnille erilliset asiakirjat, joihin kuuluu jäljennös alkuperäisestä rekisteröinnistä, mukaan luettuina osittaisen luovutuksen rekisteröinnistä tehty hakemus ja siihen liittyvä kirjeenvaihto. Virasto antaa uudelle rekisteröinnille uuden numeron.

▼B

5) Tavaramerkin alkuperäisen haltijan alkuperäistä rekisteröintiä koskevien vireillä olevien hakemusten katsotaan koskevan sekä voimassa pysyvää että uutta rekisteröintiä. Jos tällainen hakemus on maksullinen ja alkuperäinen haltija on maksanut tarvittavat maksut, ei uusi haltija ole velvollinen maksamaan lisämaksuja kyseisestä hakemuksesta.

33 sääntö

Käyttölupien ja muiden oikeuksien rekisteröinti

▼M2

1) Edellä tarkoitetun 31 säännön 1, 2, 5 ja 7 kohdan määräyksiä sovelletaan soveltuvin osin käyttöluvan, käyttöluvan luovuttamisen, esineoikeuden tai sen luovuttamisen, täytäntöönpanotoimenpiteen tai maksukyvyttömyysmenettelyn rekisteröintiin seuraavin ehdoin: a) edellä tarkoitettua 31 säännön 1 kohdan c alakohtaa ei sovelleta hakemukseen, joka koskee esineoikeuden, täytäntöönpanotoimenpiteiden tai maksukyvyttömyysmenettelyn rekisteröintiä; b) edellä tarkoitettua 31 säännön 1 kohdan d alakohtaa ja 5 kohtaa ei sovelleta, jos hakemuksen tekijä on yhteisön tavaramerkin haltija.

2) Käyttölupaa, käyttöluvan luovuttamista, esineoikeutta tai sen luovuttamista tai täytäntöönpanotoimenpidettä koskeva rekisteröintihakemus katsotaan jätetyksi vasta, kun vaadittu maksu on suoritettu.

▼B

3) Jos asetuksen (EY) N:o 40/94 ►M2 19–22 artiklan ◄ ja ►M2 tämän säännön 1 kohdan ja 34 säännön 2 kohdan ◄ sekä muiden sovellettavien sääntöjen mukaiset rekisteröinnin edellytykset eivät täyty, virasto ilmoittaa hakijalle puutteista. Jos puutteita ei poisteta viraston asettamassa määräajassa, virasto hylkää rekisteröintihakemuksen.

▼M2

4) Edellä tarkoitettuja 1 ja 3 kohtaa sovelletaan soveltuvin osin yhteisön tavaramerkkihakemuksiin. Käyttöluvat, esineoikeudet, maksukyvyttömyysmenettelyt ja täytäntöönpanotoimenpiteet merkitään viraston ylläpitämiin asiakirjavihkoihin, jotka koskevat hakemuksen kohteena olevaa yhteisön tavaramerkkiä.

34 sääntö

Käyttöluvan rekisteröinnin erityismääräykset

1) Käyttöluvan rekisteröintiä koskeva hakemus voi sisältää pyynnön merkitä käyttölupa rekisteriin yhtenä tai useampina seuraavista: a) yksinoikeudella myönnetty käyttölupa; b) edelleenkäyttölupa, jos käyttöluvan antaa sellainen haltija, jonka käyttölupa on merkitty rekisteriin; c) käyttölupa, joka koskee ainoastaan osaa niistä tavaroista tai palveluista, joita varten tavaramerkki on rekisteröity; d) käyttölupa, joka koskee ainoastaan osaa yhteisön alueesta; e) määräaikainen käyttölupa.

2) Jos esitetään pyyntö merkitä käyttölupa 1 kohdan c, d ja e alakohdan mukaiseksi käyttöluvaksi, käyttöluvan rekisteröintiä koskevassa hakemuksessa on mainittava tavarat ja palvelut ja osa yhteisön alueesta ja ajanjakso, jota varten käyttölupa myönnetään.

▼B

35 sääntö

Käyttöluvan ja muiden oikeuksien rekisteröinnin kumoaminen tai muuttaminen

1) Rekisteröinti, joka on tehty 33 säännön 1 kohdan mukaisesti, kumotaan asianomaisen pyynnöstä.

2) Hakemuksessa on oltava a) yhteisön tavaramerkin rekisterinumero, b) tiedot oikeudesta, jonka rekisteröinnin kumoamista haetaan.

▼M2

3) Hakemusta käyttöluvan, esineoikeuden tai täytäntöönpanotoimenpiteen kumoamisesta pidetään jätettynä vasta, kun vaadittu maksu on suoritettu.

▼B

4) Hakemukseen on liitettävä asiakirjat, joista ilmenee, että rekisteröityä oikeutta ei enää ole, tai käyttöluvan tai muun oikeuden haltijan ilmoitus suostumuksesta rekisteröinnin kumoamiseen.

5) Jos vaatimukset rekisteröinnin kumoamiseksi eivät täyty, virasto ilmoittaa hakijalle puutteista. Jos puutteita ei poisteta viraston asettamassa määräajassa, virasto hylkää rekisteröinnin kumoamista koskevan hakemuksen.

6) Edellä 1, 2, 4 ja 5 kohtaa sovelletaan 33 säännön 1 kohdan mukaiseen rekisteröinnin muuttamista koskevaan pyyntöön soveltuvin osin.

7. Edellä 1—6 kohtaa sovelletaan soveltuvin osin 33 säännön 4 kohdan mukaisesti asiakirjavihkoihin tehtäviin merkintöihin.

VI OSASTO

LUOPUMINEN

36 sääntö

Luopuminen

1) Asetuksen (EY) N:o 40/94 49 artiklan mukaisessa luopumisilmoituksessa on oltava a) yhteisön tavaramerkin rekisterinumero, b) haltijan nimi ja osoite 1 säännön 1 kohdan b alakohdan mukaisesti, ▼M2 ————— ▼B d) tavarat ja palvelut, joita luopuminen koskee tai joita varten tavaramerkin rekisteröinti pysyy voimassa, jos luopuminen koskee ainoastaan osaa niistä tavaroista ja palveluista, joita varten tavaramerkki on rekisteröity.

2) Kun kolmannen oikeus yhteisön tavaramerkkiin on merkitty rekisteriin, todisteeksi hänen suostumuksestaan luopumiseen riittää, että kyseinen oikeuden haltija tai hänen edustajansa allekirjoittaa ilmoituksen suostumuksesta luopumiseen. Jos rekisteriin on merkitty käyttölupa, luopuminen merkitään rekisteriin kolmen kuukauden kuluttua siitä, kun yhteisön tavaramerkin haltija on osoittanut virastolle ilmoittaneensa käyttöluvan haltijalle aikeestaan luopua tavaramerkistä. Jos tavaramerkin haltija ennen mainitun määräajan päättymistä osoittaa virastolle, että käyttöoikeuden haltija on antanut suostumuksensa luopumiseen, merkitään luopuminen heti rekisteriin.

3) Jos vaatimukset luopumisesta eivät täyty, virasto ilmoittaa puutteista ilmoituksen tekijälle. Jos puutteita ei poisteta viraston asettaman määräajan kuluessa, virasto ei merkitse luopumista rekisteriin.

VII OSASTO

MENETTÄMINEN JA MITÄTÖIMINEN

37 sääntö

Menettämis- tai mitättömyyshakemus

Virastolle tehtävässä hakemuksessa asetuksen (EY) N:o 40/94 5 artiklan mukaisesta menettämis- tai mitättömyysvaatimuksesta on oltava

a) tiedot rekisteröinnistä, jota menettämis- tai mitättömyysvaatimus koskee: i) yhteisön tavaramerkin rekisterinumero, jota menettämis- tai mitättömyysvaatimus koskee, ii) yhteisön tavaramerkin haltijan nimi ja osoite, jota menettämis- tai mitättömyysvaatimus koskee, iii) selvitys niistä rekisteröidyistä tavaroista ja palveluista, joita menettämis- tai mitättömyysvaatimus koskee;

b) tiedot hakemuksen perusteista: i) jos kyseessä on asetuksen (EY) N:o 40/94 50 ja 51 artiklan mukainen hakemus, menettämis- tai mitättömyysvaatimuksen perusteet, ii) jos kyseessä on asetuksen (EY) N:o 40/94 52 artiklan 1 kohdan mukainen hakemus, tiedot oikeudesta, johon vaatimus mitättömyydestä perustuu ja tarvittaessa tiedot, jotka osoittavat, että hakijalla on oikeus vedota aikaisempaan oikeuteen mitättömyyden perusteeksi, iii) jos kyseessä on asetuksen (EY) N:o 40/94 52 artiklan 2 kohdan mukainen hakemus, tiedot oikeudesta, johon vaatimus mitättömyydestä perustuu ja tiedot, jotka osoittavat, että hakija on mainitun asetuksen 52 artiklan 2 kohdassa tarkoitettu aikaisemman oikeuden haltija tai että hän voi esittää mainittua oikeutta koskevan vaatimuksen sovellettavan kansallisen lain nojalla, iv) maininta näitä perusteita tukevista seikoista, todisteista ja huomautuksista;

c) tiedot hakijasta: i) hakijan nimi ja osoite 1 säännön 1 kohdan b alakohdan mukaisesti, ii) jos hakija on nimennyt edustajan, tämän nimi ja osoite 1 säännön 1 kohdan e alakohdan mukaisesti.

38 sääntö

Menettämis- ja mitättömyysmenettelyssä käytettävät kielet

▼M2

1) Asetuksen 115 artiklan 6 kohdassa tarkoitettu määräaika, jonka aikana menettämis- tai mitättömyysvaatimuksen esittäjän on jätettävä käännös hakemuksestaan, on yksi kuukausi hakemuksen jättämispäivästä alkaen. Jos tätä määräaikaa ei noudateta, hakemus hylätään puutteellisena.

▼B

2) Jos hakemuksen tueksi esitettävää todistusaineistoa ei jätetä menettämis- tai mitättömyysmenettelyn kielellä, hakijan on jätettävä käännös aineistosta sillä kielellä kahden kuukauden kuluessa aineistosta jättämisestä.

3) Jos, ennen kuin kaksi kuukautta on kulunut siitä, kun yhteisön tavaramerkin haltija on saanut 40 säännön 1 kohdassa tarkoitetun tiedonannon, menettämisen tai mitättömyyspäätöksen hakija tai yhteisön tavaramerkin haltija ilmoittaa virastolle, että he ovat sopineet asetuksen (EY) N:o 40/94 115 artiklan 7 kohdan mukaisesti muusta menettelykielestä, hakijan on, jos hakemusta ei jätetty asianomaisella kielellä, toimitettava hakemuksen käännös asianomaisella kielellä kuukauden kuluessa sanotusta päivästä. ►M2 Jos käännöstä ei jätetä määräajassa tai lainkaan, menettelykieltä ei muuteta. ◄

▼M2

39 sääntö

Menettämis- tai mitättömyyshakemuksen hylkääminen puutteellisena

1) Jos virasto toteaa, että vaadittua maksua ei ole suoritettu, se kehottaa hakijaa maksamaan maksun viraston asettaman määräajan kuluessa. Ellei vaadittua maksua suoriteta viraston asettaman määräajan kuluessa, virasto ilmoittaa hakijalle, ettei menettämis- tai mitättömyyshakemusta katsota jätetyksi. Jos maksu suoritetaan kyseisen määräajan umpeutumisen jälkeen, maksu palautetaan hakijalle.

2) Jos 38 säännön 1 kohdassa vaadittua käännöstä ei jätetä kyseisen määräajan kuluessa, virasto hylkää menettämis- tai mitättömyyshakemuksen puutteellisena.

3) Jos virasto toteaa, että hakemus ei täytä 37 säännössä esitettyjä säännöksiä, se kehottaa hakijaa korjaamaan todetut puutteet viraston asettaman määräajan kuluessa. Jos puutteita ei korjata määräajan kuluessa, virasto hylkää hakemuksen puutteellisena.

4) Kaikista 2 tai 3 kohdan mukaisesti tehdyistä menettämis- tai mitättömyyshakemuksen hylkäämispäätöksistä tiedotetaan hakijalle ja yhteisön tavaramerkin haltijalle.

▼B

40 sääntö

Menettämis- tai mitättömyyshakemuksen tutkiminen

▼M2

1) Jokaisesta menettämis- tai mitättömyyshakemuksesta, jota pidetään jätettynä, ilmoitetaan yhteisön tavaramerkin haltijalle. Kun virasto pitää hakemusta muodollisesti hyväksyttävänä, se kehottaa yhteisön tavaramerkin haltijaa esittämään omat huomautuksensa viraston asettaman määräajan kuluessa.

▼B

2) Jos yhteisön tavaramerkin haltija ei esitä huomautuksia, virasto voi päättää menettämisestä tai mitättömyydestä käytössään olevien todisteiden perusteella.

3) Virasto ilmoittaa yhteisön tavaramerkin haltijan huomautukset hakijalle ja pitäessään sitä tarpeellisena kehottaa tätä vastaamaan asettamansa määräajan kuluessa.

▼M2

4) Jollei 69 säännössä toisin säädetä, kaikki osapuolten jättämät huomautukset lähetetään muille asianomaisille osapuolille.

5) Asetuksen 50 artiklan 1 kohdan a alakohtaan perustuvan menettämishakemuksen tapauksessa virasto pyytää asettamansa määräajan kuluessa yhteisön tavaramerkin haltijaa esittämään todisteita tavaramerkin tosiasiallisesta käytöstä. Jos todisteita ei toimiteta asetetun määräajan kuluessa, yhteisön tavaramerkki kumotaan. Edellä olevan 22 säännön 2, 3 ja 4 kohtaa sovelletaan soveltuvin osin.

▼M2

6) Jos hakijan on asetuksen 56 artiklan 2 tai 3 kohdan mukaisesti esitettävä todisteet käytöstä tai siitä, että käyttämättä jättämiselle on olemassa aiheelliset perusteet, virasto pyytää asettamansa määräajan kuluessa hakijaa esittämään todisteita tavaramerkin tosiasiallisesta käytöstä. Jos todisteita ei toimiteta asetetun määräajan kuluessa, mitättömyyshakemus hylätään. Edellä olevan 22 säännön 2, 3 ja 4 kohtaa sovelletaan soveltuvin osin.

▼B

41 sääntö

Useiden menettämis- tai mitättömyyshakemusten käsittely

1) Jos virastolle on jätetty useita samaa yhteisön tavaramerkkiä koskevia menettämis- tai mitättömyyshakemuksia, virasto voi käsitellä ne samassa menettelyssä. Virasto voi myöhemmin päättää, ettei niitä käsitellä sillä tavalla.

2) Edellä 21 säännön 2, 3 ja 4 kohtaa sovelletaan soveltuvin osin.

VIII OSASTO

YHTEISÖN YHTEISMERKIT

42 sääntö

Säännösten soveltaminen

Yhteisön yhteismerkkeihin sovelletaan näiden sääntöjen määräyksiä, jollei 43 säännössä toisin määrätä.

43 sääntö

Yhteisön yhteismerkkiä koskevat määräykset

1) Jos hakemuksessa yhteisön tavaramerkistä ei ole merkin käyttömääräyksiä asetuksen (EY) N:o 40/94 65 artiklan mukaisesti, määräykset on toimitettava virastolle kahden kuukauden kuluessa hakemuksen jättämisestä.

2) Yhteisön yhteismerkin käyttömääräyksissä on ilmoitettava seuraavat tiedot: a) hakijan nimi ja liikepaikan osoite, b) yhteenliittymän tarkoitus tai tarkoitus, jota varten julkisoikeudellinen oikeushenkilö on perustettu, c) toimielimet, joilla on oikeus edustaa yhteenliittymää tai mainittua oikeushenkilöä, d) jäsenyyden edellytykset, e) henkilöt, joilla on lupa käyttää merkkiä, f) tarvittaessa merkin käyttöä koskevat edellytykset mukaan lukien seuraamukset, g) tarvittaessa asetuksen (EY) N:o 65 artiklan 2 kohdan toisessa virkkeessä tarkoitettu lupa.

IX OSASTO

MUUNTAMINEN

▼M2

44 sääntö

Muuntamishakemus

1) Asetuksen 108 artiklan mukaisessa hakemuksessa yhteisön tavaramerkkihakemuksen tai rekisteröidyn yhteisön tavaramerkin muuntamiseksi kansalliseksi tavaramerkkihakemukseksi on oltava a) muuntamisen hakijan nimi ja osoite 1 säännön 1 kohdan b alakohdan mukaisesti; b) yhteisön tavaramerkkihakemuksen hakemusnumero tai yhteisön tavaramerkin rekisterinumero; c) maininta siitä, mihin muuntaminen perustuu, asetuksen 108 artiklan 1 kohdan a tai b alakohdan mukaisesti; d) jäsenvaltio tai jäsenvaltiot, jota tai joita muuntamispyyntö koskee; e) jos pyyntö ei koske kaikkia niitä tavaroita ja palveluja, joita hakemus koskee tai joita varten tavaramerkki on rekisteröity, hakemukseen on sisällytettävä luettelo niistä tavaroista ja palveluista, joita muuntamispyyntö koskee, ja jos muuntamista pyydetään useampaa kuin yhtä jäsenvaltiota varten ja tavarat ja palvelut eivät ole samat kaikissa jäsenvaltioissa, luettelo tavaroista ja palveluista jäsenvaltioittain; f) jos muuntamista pyydetään asetuksen 108 artiklan 6 kohdan mukaisesti, hakemuksessa on ilmoitettava päivämäärä, jona asiaa koskeva kansallisen tuomioistuimen päätös on tullut lainvoimaiseksi, sekä jäljennös mainitusta päätöksestä; jäljennös voidaan toimittaa samalla kielellä, jolla päätös on tehty.

2) Muuntamishakemus jätetään asianmukaisen määräajan kuluessa asetuksen 108 artiklan 4, 5 tai 6 kohdan mukaisesti. Jos muuntamista pyydetään rekisteröinnin uudistamatta jättämisen jälkeen, asetuksen 108 artiklan 5 kohdassa säädetty kolmen kuukauden määräaika alkaa sen päivän jälkeisenä päivänä, jolloin uudistamishakemus voidaan mainitun asetuksen 47 artiklan 3 kohdan mukaisesti viimeistään jättää.

45 sääntö

Muuntamishakemuksen tutkiminen

1) Jos muuntamishakemus ei täytä asetuksen 108 artiklan 1 tai 2 kohdan vaatimuksia tai se jätetään mainitun kolmen kuukauden määräajan jälkeen taikka se ei ole yhdenmukainen 44 säännön tai muiden sääntöjen kanssa, virasto ilmoittaa tästä hakijalle ja asettaa määräajan, jonka kuluessa hakija voi muuttaa hakemusta tai poistaa todetut puutteet.

2) Jos muuntamismaksua ei ole suoritettu kolmen kuukauden määräajan kuluessa, virasto ilmoittaa hakijalle, että muuntamishakemuksen katsotaan jääneen tekemättä.

3) Jos 1 kohdassa tarkoitettuja puutteita ei korjata viraston asettaman määräajan kuluessa, virasto hylkää muuntamishakemuksen. Tapauksissa, joihin sovelletaan asetuksen 108 artiklan 2 kohtaa, virasto hylkää muuntamishakemuksen puutteellisena vain niiden jäsenvaltioiden osalta, joissa muuntaminen on kyseisen säännöksen mukaan poissuljettu.

4) Jos virasto tai jokin yhteisön tavaramerkkituomioistuin on hylännyt yhteisön tavaramerkkihakemuksen tai julistanut yhteisön tavaramerkin mitättömäksi jäsenvaltion kieleen perustuvin ehdottomin hylkäämisperustein, muuntaminen ei ole mahdollista 108 artiklan 2 kohdan mukaisesti missään jäsenvaltiossa, jossa kyseinen kieli on yksi virallisista kielistä. Jos virasto tai jokin yhteisön tavaramerkkituomioistuin on hylännyt yhteisön tavaramerkkihakemuksen tai julistanut yhteisön tavaramerkin mitättömäksi ehdottomin hylkäämisperustein, jotka koskevat koko yhteisöä, tai aikaisemman yhteisön tavaramerkin taikka yhteisön muun teollisoikeuden vuoksi, muuntaminen ei ole mahdollista asetuksen 108 artiklan 2 kohdan mukaisesti missään jäsenvaltiossa.

▼B

46 sääntö

Muuntamishakemuksen julkaiseminen

1) Jos muuntamishakemus liittyy yhteisön tavaramerkkiä koskevaan hakemukseen, joka on jo julkaistu Yhteisön tavaramerkkilehdessä asetuksen (EY) N:o 40/94 40 artiklan mukaisesti, tai jos hakemus koskee yhteisön tavaramerkkiä, muuntamishakemus on julkaistava Yhteisön tavaramerkkilehdessä.

2) Muuntamishakemuksen julkaisemisessa on oltava a) hakemuksen kohteena olevan tavaramerkin hakemus- tai rekisterinumero, b) viittaus hakemuksen tai rekisteröinnin aikaisempaan julkaisemiseen Yhteisön tavaramerkkilehdessä, c) maininta jäsenvaltiosta tai jäsenvaltioista, jota tai joita varten muuntamista pyydetään, d) jos muuntamispyyntö ei koske kaikkia tavaroita tai palveluita, joita tavaramerkkihakemus tai tavaramerkin rekisteröinti koskee, maininta niistä tavaroista, tai palveluista, joita varten muuntamista pyydetään, e) jos muuntamista pyydetään useampaa kuin yhtä jäsenvaltiota varten, ja tavaroiden ja palvelujen luettelo ei ole sama kaikissa jäsenvaltioissa, maininta kutakin jäsenvaltiota koskevista tavaroista ja palveluista, f) muuntamishakemuksen päivämäärä.

▼M2

47 sääntö

Toimittaminen jäsenvaltioiden teollisoikeuksien keskusvirastoille

Jos muuntamishakemus täyttää asetuksessa ja näissä säännöissä säädetyt vaatimukset, virasto toimittaa muuntamishakemuksen ja siihen liittyvät 84 säännön 2 kohdassa tarkoitetut tiedot niiden jäsenvaltioiden teollisoikeuksien keskusvirastoille – myös Beneluxin tavaramerkkivirastolle – joiden osalta hakemus on hyväksytty. Virasto ilmoittaa toimittamispäivän hakijalle.

▼B

X OSASTO

MUUTOKSENHAKU

48 sääntö

Valituskirjoituksen sisältö

1) Valituskirjoituksessa on oltava a) valittajan nimi ja osoite 1 säännön 1 kohdan b alakohdan mukaisesti, b) jos valittaja on nimennyt edustajan, tämän nimi ja liikeosoite 1 säännön 1 kohdan e alakohdan mukaisesti, c) päätös, johon muutosta haetaan, ja vaaditun muutoksen tai kumoamisen laajuus.

2) Valituskirjoitus on tehtävä sillä kielellä, jota on käytetty valituksen kohteena olevan päätöksen käsittelykielenä.

49 sääntö

Valituksen hylkääminen puutteellisena

1) Jos valitus ei ole asetuksen (EY) N:o 40/94 57, 58 ja 59 artiklan ja 48 säännön 1 kohdan c alakohdan ja 2 kohdan mukainen, valituslautakunta hylkää sen puutteellisena, jollei kaikkia puutteita poisteta asetuksen (EY) N:o 40/94 59 artiklassa vahvistetun määräajan kuluessa.

2) Jos valituslautakunta toteaa, että valitus ei täytä asetuksen (EY) N:o 40/94 säännöksiä eikä näiden sääntöjen määräyksiä, erityisesti mitä on esitetty 48 säännön 1 kohdan a ja b alakohdassa, se ilmoittaa asiasta valittajalle ja kehottaa tätä poistamaan puutteet asettamansa määräajan kuluessa. Jos puutteita ei poisteta ajoissa, valituslautakunta hylkää valituksen puutteellisena.

3) Jos valitusmaksu maksetaan valituksen jättämiselle asetuksen (EY) N:o 40/94 59 artiklan mukaisesti asetetun määräajan jälkeen, valitusta ei katsota jätetyksi, ja valitusmaksu palautetaan valittajalle.

50 sääntö

Valituksen tutkiminen

1) Jollei toisin säädetä, valitusmenettelyssä sovelletaan soveltuvin osin säännöksiä, jotka koskevat menettelyä valituksenalaisen päätöksen tehneellä osastolla. Erityisesti, kun valitus kohdistuu väitemenettelyssä tehtyyn päätökseen, asetuksen 78 a artiklaa ei sovelleta asetuksen 61 artiklan 2 kohdan mukaisesti asetettuun määräaikaan. Kun valitus kohdistuu väiteosaston tekemään päätökseen, valituslautakunta rajaa valituksen tutkimisen niihin tosiseikkoihin ja todisteisiin, jotka on esitetty väiteosaston asetuksen ja näiden sääntöjen mukaisesti asettamassa määräajassa, ellei valituslautakunta katso, että olisi otettava huomioon uusia tai täydentäviä tosiseikkoja ja todisteita asetuksen 74 artiklan 2 kohdan mukaisesti.

2) Valituslautakunnan päätöksessä on oltava a) maininta, että se on valituslautakunnan tekstiä, b) päätöksen päivämäärä, c) valituslautakunnan puheenjohtajan ja muiden päätökseen osallistuneiden jäsenten nimet, d) kanslian toimivaltaisen toimihenkilön nimi, e) osapuolten ja heidän edustajiensa nimet, f) päätettävät asiat, g) yhteenveto tosiasioista, h) perustelut, i) valituslautakunnan määräykset ja tarvittaessa päätös maksuista.

3) Päätöksen allekirjoittavat valituslautakunnan puheenjohtaja ja muut päätökseen osallistuneet jäsenet sekä valituslautakunnan kanslian toimihenkilö.

▼M2

51 sääntö

Valitusmaksujen palauttaminen

Valitusmaksun määrää palautettavaksi

a) joko osasto, jonka päätös on riitautettu, jos se hyväksyy uudelleentarkastelun asetuksen 60 artiklan 1 kohdan tai 60 a artiklan mukaisesti; tai

b) valituslautakunta, jos se katsoo, että valitus on hyväksyttävä ja että maksun palauttaminen on kohtuullista huomattavan menettelyvirheen takia.

▼B

XI OSASTO

YLEISET MÄÄRÄYKSET

A Osa

Viraston päätökset ja tiedonannot

52 sääntö

Päätösten muoto

1) Viraston päätökset laaditaan kirjallisesti ja ne perustellaan. Jos virastossa pidetään suullinen käsittely, päätös voidaan antaa suullisesti. Tämän jälkeen laaditaan päätös kirjallisesti ja annetaan se osapuolille.

2) Viraston päätöksiin, joihin voidaan hakea muutosta, on liitettävä kirjallinen osoitus, että valitus on jätettävä virastoon kirjallisena kahden kuukauden kuluessa sen päätöksen tiedoksiantamisesta, jota valitus koskee. Tiedonannossa on myös kerrottava osapuolille asetuksen (EY) N:o 40/94 57, 58 ja 59 artiklan säännöksistä. Osapuolet eivät saa vedota siihen, että valitusmahdollisuudesta ei ole ilmoitettu.

▼M2

53 sääntö

Päätösten virheiden korjaaminen

Jos virasto omasta aloitteestaan tai menettelyn osapuolen aloitteesta tulee tietoiseksi päätöksessä olevasta kieli- tai kirjoitusvirheestä taikka selvästä erehdyksestä, sen on varmistettava, että asiasta vastaava osasto tai toimisto korjaa kyseisen virheen tai erehdyksen.

▼M2

53 a sääntö

Päätöksen kumoaminen ja rekisterimerkinnän poistaminen

1) Jos virasto omasta aloitteestaan tai menettelyn osapuolilta saatujen tietojen perusteella katsoo, että päätös on kumottava tai rekisterimerkintä poistettava asetuksen 77 a artiklan mukaisesti, se ilmoittaa asianomaiselle osapuolelle aiotusta kumoamisesta tai poistamisesta.

2) Asianomainen osapuoli voi toimittaa huomautuksia aiotusta kumoamisesta tai poistamisesta viraston asettaman määräajan kuluessa.

3) Jos asianomainen osapuoli hyväksyy aiotun kumoamisen tai poistamisen taikka ei toimita huomautuksia määräajan kuluessa, virasto kumoaa päätöksen tai poistaa rekisterimerkinnän. Jos asianomainen osapuoli ei hyväksy kumoamista tai poistamista, virasto tekee kumoamisesta tai poistamisesta päätöksen.

4) Edellä olevaa 1, 2 ja 3 kohtaa sovelletaan soveltuvin osin, jos kumoaminen tai poistaminen todennäköisesti vaikuttaa useampaan kuin yhteen osapuoleen. Tällaisissa tapauksissa yhden osapuolen 3 kohdan mukaisesti jättämistä huomautuksista on aina ilmoitettava muille osapuolille ja annettava heille mahdollisuus jättää omat huomautuksensa.

5) Jos päätöksen kumoaminen tai rekisterimerkinnän poistaminen vaikuttaa sellaiseen päätökseen tai rekisterimerkintään, joka on julkaistu, myös kumoaminen tai poistaminen julkaistaan.

6) Toimivalta 1–4 kohtaa koskevassa kumoamisessa ja poistamisessa on päätöksen tehneellä osastolla tai yksiköllä.

▼B

54 sääntö

Oikeuksien menettämisestä ilmoittaminen

1) Jos virasto toteaa jonkin oikeuden menetetyksi (EY) N:o 40/94 asetuksen tai näiden sääntöjen perusteella ilman, että mitään päätöstä on tehty, se ilmoittaa tästä kyseiselle henkilölle mainitun asetuksen 77 artiklan mukaisesti ja huomauttaa hänelle tämän säännön 2 kohdan sisällöstä.

2) Jos asianomainen henkilö katsoo, että viraston toteamus on väärä, hän voi kahden kuukauden kuluessa 1 kohdan mukaisesta tiedottamisesta pyytää asiasta viraston päätöstä. Päätös annetaan vain, jos virasto on eri mieltä päätöstä pyytäneen kanssa; muussa tapauksessa virasto muuttaa kannanottonsa ja ilmoittaa siitä päätöstä pyytäneelle.

55 sääntö

Allekirjoitus, nimi, sinetti

1) Kaikissa viraston päätöksissä, tiedoksiannoissa ja ilmoituksissa mainitaan viraston osasto tai toimisto sekä asiasta vastaavien virkailijoiden nimet. Päätökset varustetaan virkailijan tai virkailijoiden allekirjoituksella tai niiden sijasta painetulla tai leimatulla viraston sinetillä.

2) Viraston pääjohtajan päätöksellä voidaan viraston osastot ja vastuullisten virkailijoiden nimet ilmoittaa muulla tavoin tai käyttää muuta tunnistetta kuin sinettiä päätöksiä, tiedoksiantoja tai ilmoituksia lähettäessä telekopioitse tai muulla teknisellä viestintävälineellä.

B Osa

Suullinen käsittely ja todistelu

56 sääntö

Kutsu suulliseen käsittelyyn

1) Osapuolet kutsutaan asetuksen (EY) N:o 40/94 75 artiklassa säädettyyn suulliseen käsittelyyn ja heille huomautetaan tämän säännön 3 kohdasta. Kutsu toimitetaan vähintään kuukautta aikaisemmin, jolleivät osapuolet sovi lyhyemmästä ajasta.

2) Kutsussa virasto huomauttaa seikoista, joista sen käsityksen mukaan on tarpeellista keskustella päätöksen tekemiseksi.

3) Jos asianmukaisesti kutsuttu osapuoli ei saavu viraston suulliseen käsittelyyn, käsittelyä voidaan jatkaa ilman häntä.

57 sääntö

Todistajainkuulustelu virastossa

1) Jos virasto pitää tarpeellisena, että jokin osapuoli, todistaja tai asiantuntija antaa suullisen todistuksen, tai että tehdään katselmus, se tekee päätöksen asiasta ja ilmoittaa, millä tavoin se aikoo hankkia todisteet, vaikuttavat tosiasiat sekä kuulemisen tai katselmuksen päivämäärän, kellonajan ja paikan. Jos jokin osapuoli vaatii todistajan ja asiantuntijan suullista todistusta, viraston päätöksessä määrätään aika, jonka kuluessa osapuolen on ilmoitettava virastolle niiden todistajien ja asiantuntijoiden nimet ja osoitteet, joita se haluaa kuultavan.

2) Ospuolten, todistajien ja asiantuntijoiden kutsun määräaika on vähintään yksi kuukausi, jollei sovita lyhyemmästä määräajasta. Kutsussa on oltava a) ote 1 kohdassa mainitusta päätöksestä ja erityisesti ilmoitus kuulemisen päivämäärästä, kellonajasta ja paikasta sekä asioista, joista osapuolia, todistajia tai asiantuntijoita on tarkoitus kuulla, b) osapuolten nimet ja tiedot todistajien tai asiantuntijoiden 59 säännön 2—5 kohdan mukaisista oikeuksista.

58 sääntö

Asiantuntijoiden toimeksiannot

1) Virasto päättää, missä muodossa sen nimeämän asiantuntijan on annettava lausuntonsa.

2) Asiantuntijan toimeksiannossa on oltava a) tarkka kuvaus toimeksiannosta, b) määräaika asiantuntijalausunnon antamiselle, c) menettelyn osapuolten nimet, d) tiedot vaatimuksista, jotka asiantuntija voi esittää 59 säännön 2, 3 ja 4 kohdan mukaisesti.

3) Kirjallisesta lausunnosta toimitetaan jäljennös osapuolille.

4) Osapuolet voivat vastustaa asiantuntijaa pätemättömyyden takia ja jäävätä hänet samoilla perusteilla, joilla voidaan jäävätä tutkija tai osaston tai valituslautakunnan jäsen asetuksen (EY) N:o 40/94 132 artiklan 1 ja 3 kohdan mukaisesti. Kyseinen viraston osasto päättää jääviydestä.

59 sääntö

Kustannukset todisteiden hankkimisesta

1) Virasto voi asettaa todisteiden hankkimisen edellytykseksi sen, että niiden hankkimista vaativa osapuoli asettaa vakuudeksi summan, joka määrätään arvioitujen kustannusten perusteella.

2) Kuultaviksi saapuvilla viraston kutsumilla todistajilla ja asiantuntijoilla on oikeus kohtuulliseen matka- ja oleskelukorvaukseen. Näitä kuluja varten virasto voi myöntää heille ennakkoa. Ensimmäinen virke koskee myös todistajia ja asiantuntijoita, joita virasto ei ole kutsunut, mutta joita kuullaan todistajina tai asiantuntijoina.

3) Edellä 2 kohdassa tarkoitettuun korvaukseen oikeutetut todistajat ovat oikeutettuja myös kohtuulliseen ansionmenetyskorvaukseen ja asiantuntijat työstään suoritettavaan palkkioon. Korvaukset todistajille ja asiantuntijoille maksetaan, kun he ovat täyttäneet velvollisuutensa tai suorittaneet tehtävänsä, kun virasto on kutsunut todistajat ja asiantuntijat omasta aloitteestaan.

▼M2

4) Edellä 1, 2 ja 3 kohdan perusteella maksettavat määrät ja kuluennakot määrää viraston pääjohtaja ja ne julkaistaan viraston virallisessa lehdessä. Määrät lasketaan Euroopan yhteisöjen virkamiehiin sovellettavissa henkilöstösäännöissä ja niiden liitteessä VII säädetyillä perusteilla.

▼B

5) Edellä 1—4 kohdan mukaisesti maksettavista tai maksetuista määristä vastaa lopullisesti a) virasto, kun se omasta aloitteestaan pitää tarpeellisena kuulla todistajien tai asiantuntijoiden suullisen todistuksen, tai b) asianomainen osapuoli, kun tämä osapuoli vaatii todistajien tai asiantuntijoiden suullista kuulemista, jollei asetuksen (EY) N:o 40/94 81 ja 82 artiklan ja näiden sääntöjen 94 säännön mukaisesti tehtävästä kulujen jakamista ja korvaamista koskevasta päätöksestä muuta johdu. Tämän osapuolen on korvattava virastolle mahdolliset maksetut ennakot.

▼M2

60 sääntö

Suullisen käsittelyn pöytäkirja

1) Suullisesta käsittelystä ja todisteiden vastaanottamisesta pidetään pöytäkirjaa, johon merkitään a) käsittelyn päivämäärä; b) viraston toimivaltaisten virkamiesten, osapuolten ja heidän edustajiensa sekä läsnäolevien todistajien ja asiantuntijoiden nimet; c) osapuolten esittämät hakemukset ja pyynnöt; d) todisteiden antamis- tai hankintatapa; e) tarvittaessa viraston tekemät päätökset.

2) Pöytäkirja liitetään asianomaisen yhteisön tavaramerkkiä koskevan hakemuksen tai rekisteröinnin asiakirjoihin. Osapuolille toimitetaan jäljennös pöytäkirjasta.

3) Jos todistajia, asiantuntijoita tai osapuolia kuullaan asetuksen 76 artiklan 1 kohdan a tai d alakohdan taikka 59 säännön 2 kohdan mukaisesti, heidän lausuntonsa tallennetaan.

▼B

C Osa

Tiedoksi antaminen

61 sääntö

Tiedoksi antamista koskevat yleiset määräykset

▼M2

1) Virastossa käytävässä menettelyssä kaikki viraston suorittama tiedoksi antaminen tapahtuu lähettämällä alkuperäinen asiakirja, oikeaksi todistamaton jäljennös tai tietokonetuloste 55 säännön mukaisesti, tai osapuolten toimittamien asiakirjojen osalta kaksoiskappaleet tai oikeaksi todistamattomat jäljennökset.

▼B

2) Tiedoksi antaminen toimitetaan a) postitse 62 säännön mukaisesti b) henkilökohtaisesti 63 säännön mukaisesti c) virastossa olevaan postilokeroon 64 säännön mukaisesti d) lähettämällä telekopiona tai muilla teknisillä välineillä 65 säännön mukaisesti e) julkisella kuulutuksella 66 säännön mukaisesti.

▼M2

3. Jos vastaanottaja on antanut faksinumeronsa tai yhteystiedot muilla teknisillä välineillä tapahtuvaa kommunikointia varten, virasto voi toteuttaa tiedoksi antamisen millä tahansa näistä välineistä tai postitse.

▼B

62 sääntö

Tiedoksi antaminen postitse

▼M2

1) Päätökset, joihin liittyy määräaika muutoksenhakua varten, kutsut ja muut asiakirjat viraston pääjohtajan päätöksen mukaan annetaan tiedoksi vastaanottotodistuksella varustetulla kirjatulla kirjeellä. Kaikki muut tiedoksiannot lähetetään tavallisessa postissa.

▼B

Päätökset ja tiedonannot, joihin liittyy jokin muu määräaika, annetaan tiedoksi kirjatulla kirjeellä, jollei viraston pääjohtaja toisin päätä. Kaikki muut tiedoksiannot lähetetään tavallisessa postissa.

2) Sellaisille vastaanottajille, joilla ei ole kotipaikkaa, päätoimipaikkaa tai liikettä yhteisön alueella ja jotka eivät ole nimenneet edustajaa asetuksen (EY) N:o 40/94 88 artiklan 2 kohdan mukaisesti, lähetetään tiedoksi annettava asiakirja tavallisessa postissa viimeiseen viraston tiedossa olevaan vastaanottajan osoitteeseen. ►M2 ————— ◄

3) Jos tiedoksi antaminen tehdään kirjatulla kirjeellä, saantitodistuksella varustettuna tai ilman, sitä pidetään toimitettuna vastaanottajalle kymmenentenä päivänä postituksesta, paitsi jos kirje ei ole saapunut vastaanottajalle tai se on saapunut hänelle myöhemmin; epäselvissä tapauksissa viraston on osoitettava, että kirje on saapunut määränpäähänsä, tai, tapauksesta riippuen, minä päivänä se on toimitettu vastaanottajalle.

4) Tiedoksi antamista kirjatulla kirjeellä, saantitodistuksella varustettuna tai ilman sitä, pidetään suoritettuna, vaikka vastaanottaja kieltäytyisi ottamasta kirjettä vastaan.

▼M2

5) Tavallisessa postissa lähetettyä tiedonantoa pidetään annettuna kymmenentenä päivänä sen postituksesta.

▼B

63 sääntö

Tiedoksi antaminen henkilökohtaisesti

Tiedoksi antaminen toimitetaan viraston tiloissa luovuttamalla asiakirja henkilökohtaisesti vastaanottajalle, jonka on kuitattava vastaanottaneensa asiakirja.

64 sääntö

Tiedoksi antaminen toimittamalla asiakirjat virastossa olevaan lokeroon

Tiedoksi antaminen sellaisille vastaanottajille, joilla on postilokero virastossa, voidaan toimittaa jättämällä asiakirja kyseiseen lokeroon. Viraston asiakirjavihkoihin merkitään kirjallisesti jättäminen lokeroon. Asiakirjaan merkitään päivämäärä, jona se on jätetty lokeroon. Tiedoksi antamista pidetään suoritettuna viidentenä päivänä sen jälkeen, kun asiakirja jätettiin virastossa olevaan lokeroon.

65 sääntö

Tiedoksi antaminen telekopioitse tai muulla teknisellä välineellä

1) Tiedoksi antaminen toimitetaan telekopiona lähettämällä tiedoksi annettavan asiakirjan alkuperäiskappale tai jäljennös 61 säännön 1 kohdan mukaisesti. ►M2 Tiedoksiantoa pidetään annettuna päivänä, jona vastaanottajan faksilaite on vastaanottanut tiedonannon. ◄

2) Viraston pääjohtaja päättää muilla teknisillä välineillä toimitettavan tiedoksi antamisen yksityiskohdista.

66 sääntö

Tiedoksi antaminen julkisella kuulutuksella

▼M2

1) Jos vastaanottajan osoitetta ei saada selville tai jos 62 säännön mukainen tiedoksi antaminen osoittautuu mahdottomaksi vähintään yhden yrityksen jälkeen, tiedoksi antaminen toimitetaan julkisella kuulutuksella.

▼B

2) Viraston pääjohtaja päättää millä tavalla julkinen kuulutus annetaan ja vahvistaa sen yhden kuukauden määräajan alkamisen, jonka jälkeen asiakirja katsotaan tiedoksi annetuksi.

67 sääntö

Tiedoksi antaminen edustajille

1) Jos edustaja on nimetty tai yhteishakemuksessa ensin mainittua hakijaa pidetään yhteisenä edustajana 75 säännön 1 kohdan mukaisesti, tiedoksi antaminen osoitetaan tälle nimetylle tai yhteiselle edustajalle.

2) Jos sama asianosainen on nimennyt useita edustajia, riittää tiedoksi antaminen kenelle tahansa heistä, jollei 1 säännön 1 kohdan e alakohdan mukaisesti ole ilmoitettu erityistä yhteysosoitetta.

3) Jos useat asianosaiset ovat nimenneet yhteisen edustajan, riittää, että asiakirja annetaan yhtenä kappaleena tiedoksi tälle yhteiselle edustajalle.

68 sääntö

Puutteet tiedoksi antamisessa

Kun vastaanottaja on saanut asiakirjan, vaikka virasto ei voi osoittaa, että se on asianmukaisesti tiedoksi annettu tai on noudatettu määräyksiä tiedoksi antamisesta, tiedoksianto katsotaan toimitetuksi sinä päivänä, jona asiakirja on kuitattu.

69 sääntö

Asiakirjoista ilmoittaminen, kun osapuolia on useita

Osapuolten toimittamat asiakirjat, jotka sisältävät olennaisia esityksiä tai ilmoituksia olennaisten esitysten peruuttamisesta, annetaan muiden osapuolten tiedoksi ilman eri pyyntöä. Tiedoksi antaminen voidaan jättää tekemättä, jos asiakirja ei sisällä uusia lausumia ja asia on valmis päätettäväksi.

D Osa

Määräajat

70 sääntö

Määräaikojen laskeminen

1) Määräajat vahvistetaan täysinä vuosina, kuukausina, viikkoina ja päivinä.

2) Määräajan lasketaan alkavan kyseisen tapahtuman jälkeisenä päivänä; tapahtuma voi olla menettelyn vaihe tai toisen määräajan päättyminen. Jos kyseessä on tiedoksi antaminen, määräaika lasketaan alkavaksi tiedoksi annetun asiakirjan vastaanottamisesta, jollei toisin säädetä.

3) Jos määräaika on vuosi tai tietty määrä vuosia, se päättyy kyseisen myöhemmän vuoden siinä kuussa, jolla on sama nimi, ja sinä päivänä, jolla on sama järjestysnumero kuin kyseisen tapahtuman päivällä. Jos sinä kuukautena ei ole saman numeroista päivää, määräaika päättyy kuukauden viimeisenä päivänä.

4) Jos määräaika on kuukausi tai tietty määrä kuukausia, se päättyy kyseisen myöhemmän kuukauden sinä päivänä, jolla on sama järjestysnumero kuin kyseisen tapahtuman päivällä. Jos tapahtuman päivä oli kuukauden viimeinen päivä tai jos kyseisessä kuussa ei ole vastaavan numeroista päivää, määräaika päättyy sen kuukauden viimeisenä päivänä.

5) Jos määräaika on viikko tai tietty määrä viikkoja, se päättyy kyseisen myöhemmän viikon sinä päivänä, jolla on sama nimi kuin kyseisen tapahtuman päivällä.

71 sääntö

Määräaikojen pituus

1) Jos asetuksessa säädetään tai näissä säännöissä määrätään viraston asettamasta määräajasta, on sellainen määräaika vähintään yksi kuukausi, jos kyseisen asianosaisen kotipaikka, päätoimipaikka tai liike sijaitsee yhteisön alueella, tai muussa tapauksessa vähintään kaksi kuukautta, mutta ei enempää kuin kuusi kuukautta. Virasto voi olosuhteet huomioon ottaen myöntää asetetulle määräajalle jatkoajan, jos asianosainen sitä pyytää ennen alkuperäisen määräajan päättymistä.

2) Jos asianosaisia on kaksi tai useampi, virasto saa pidentää määräaikaa sillä edellytyksellä, että muut asianosaiset siihen suostuvat.

72 sääntö

Määräaikojen päättyminen erikoistapauksissa

1) Jos määräaika päättyy sellaisena päivänä, jona virasto ei ole avoinna eikä voi vastaanottaa asiakirjoja, tai jos tavallista postia ei muista kuin 2 kohdassa mainituista syistä jaeta viraston sijaintipaikkaan, jatketaan määräaikaa ensimmäiseen sellaiseen päivään saakka, jolloin virasto on avoinna ja voi vastaanottaa asiakirjoja tai jolloin tavallista postia jaetaan. Viraston pääjohtaja vahvistaa ensimmäisessä virkkeessä tarkoitetut päivät ennen kunkin kalenterivuoden alkua.

▼M2

2) Jos määräaika päättyy sellaisena päivänä, jona postinjakelu on keskeytynyt jäsenvaltiossa, jossa virasto sijaitsee, tai – siinä määrin kuin viraston pääjohtaja on sallinut tietojen lähettämisen sähköisesti 82 säännön mukaisesti – jona viraston yhteydet sähköisiin viestimiin ovat keskeytyneet, määräaikaa jatketaan ensimmäiseen sellaiseen keskeytystä seuraavaan päivään, jona virasto on avoinna ja voi vastaanottaa asiakirjoja ja jona tavanomaisia postilähetyksiä toimitetaan. Viraston pääjohtaja vahvistaa keskeytyksen pituuden.

▼B

3) Edellä 1 ja 2 kohtaa sovelletaan soveltuvin osin asetuksen tai näiden sääntöjen määräaikoihin yhteydenpidossa mainitun asetuksen 25 artiklan 1 kohdan b alakohdan mukaiseen toimivaltaiseen viranomaiseen.

▼M2

4) Jos poikkeukselliset tapahtumat, kuten luonnonmullistukset tai lakot, keskeyttävät osapuolten ja viraston välisen asianmukaisen kommunikoinnin menettelyä koskevissa asioissa tai häiritsevät sitä, viraston pääjohtaja voi määrätä, että kaikkia määräaikoja, jotka muutoin umpeutuisivat tällaisten poikkeuksellisten olosuhteiden alkamispäivänä, jonka pääjohtaja vahvistaa, tai sen jälkeen, jatketaan hänen vahvistamaansa päättymispäivään saakka niiden menettelyn osapuolten osalta, joilla on kotipaikka tai rekisteröity toimipaikka kyseisessä valtiossa tai joiden nimeämän edustajan toimipaikka on siinä valtiossa. Jos tällainen tapahtuma vaikuttaa viraston kotipaikkaan, pääjohtajan päätöksestä on käytävä ilmi, että se koskee menettelyn kaikkia osapuolia.

▼B

E Osa

Menettelyn keskeyttäminen

73 sääntö

Menettelyn keskeyttäminen

1) Menettely virastossa keskeytetään, jos a) yhteisön tavaramerkin hakija tai haltija tai kansallisen oikeuden mukaan edustamaan oikeutettu henkilö kuolee tai tulee oikeuskelvottomaksi. Jos edellä mainittu ei vaikuta asetuksen 89 artiklan mukaisesti nimetyn edustajan valtuuksiin, menettely keskeytetään ainoastaan sellaisen edustajan pyynnöstä, b) yhteisön tavaramerkin hakija tai haltija on hänen omaisuuttaan vastaan kohdistetun menettelyn takia oikeudellisista syistä estynyt jatkamasta menettelyä virastossa, c) yhteisön tavaramerkin hakijan tai haltijan edustaja kuolee, tulee oikeuskelvottomaksi tai on hänen omaisuuttaan vastaan kohdistetun menettelyn takia oikeudellisista syistä estynyt jatkamasta menettelyä virastossa.

2) Jos edellä 1 kohdan a ja b alakohdassa tarkoitetuissa tapauksissa virastolle on ilmoitettu sellaisen henkilön nimi, jolla on valtuus jatkaa menettelyä virastossa, virasto ilmoittaa tälle henkilölle ja asianomaisille kolmansille osapuolille, että menettelyä jatketaan viraston vahvistamana ajankohtana.

3) Edellä 1 kohdan c alakohdassa tarkoitetussa tapauksessa menettelyä jatketaan, kun virastolle on ilmoitettu hakijan uuden edustajan nimeämisestä tai kun virasto on ilmoittanut muille asianosaisille yhteisön tavaramerkin haltijan uuden edustajan nimeämisestä. Jos virastolle ei ole ilmoitettu uuden edustajan nimeämisestä kolmen kuukauden kuluessa menettelyn keskeytyksen alkamisesta, virasto ilmoittaa yhteisön tavaramerkin hakijalle tai haltijalle, että a) asetuksen 88 artiklan 2 kohdan ollessa sovellettavissa yhteisön tavaramerkkiä koskevaa hakemusta pidetään peruutettuna, jos tietoja ei toimiteta kahden kuukauden kuluessa tämän tiedonannon tiedoksi antamisesta, tai että b) asetuksen 88 artiklan 2 kohdan ei ollessa sovellettavissa menettelyä yhteisön tavaramerkin hakijan tai haltijan kanssa jatketaan siitä päivästä, jolloin tämä tiedonanto annetaan tiedoksi.

4) Yhteisön tavaramerkin hakijaa tai haltijaa koskevat muut kuin uudistamismaksun maksamiseen liittyvät menettelyn keskeytyshetkellä voimassa olleet määräajat alkavat uudestaan siitä päivästä, jolloin menettely aloitetaan uudestaan.

F Osa

Pakkoperinnän käyttämättä jättäminen

74 sääntö

Pakkoperinnän käyttämättä jättäminen

Viraston pääjohtaja voi päättää pakkoperintätoimista luopumisesta, jos kyseinen saatava on pieni tai sen saaminen on sangen epävarmaa.

G Osa

Edustus

75 sääntö

Yhteisen edustaja nimeäminen

1) Jos yhteisön tavaramerkin hakijoita on useita, eikä hakemuksessa nimetä yhteistä edustajaa, pidetään hakemuksessa ensin mainittua hakijaa yhteisenä edustajana. Jos kuitenkin joku hakijoista on velvollinen nimeämään ammattimaisen edustajan, tätä edustajaa pidetään yhteisenä edustajana, jollei ensin mainittu hakija ole nimennyt ammattimaista edustajaa. Sama koskee soveltuvin osin kolmansia, jotka yhdessä tekevät väitteen tai menettämis- tai mitättömyyshakemuksen, sekä yhteisön tavaramerkin yhteishaltijoita.

2) Jos tavaramerkki menettelyn aikana luovutetaan useammalle kuin yhdelle henkilölle, ja nämä henkilöt eivät ole nimenneet yhteistä edustajaa, sovelletaan 1 kohtaa. Jos 1 kohtaa ei voida soveltaa, virasto kehottaa näitä henkilöitä nimeämään yhteisen edustajan kahden kuukauden kuluessa. Jos kehotusta ei noudateta, virasto nimeää yhteisen edustajan.

76 sääntö

Valtuutus

▼M2

1) Asianajajien ja hyväksyttyjen edustajien, joiden nimet on merkitty viraston ylläpitämään luetteloon asetuksen 89 artiklan 2 kohdan mukaisesti, on jätettävä allekirjoitettu valtakirja liitettäväksi asiakirjoihin vain, jos virasto nimenomaisesti vaatii sitä tai kun useita osapuolia käsittävässä viraston menettelyssä, johon osallistuu edustaja, toinen osapuolista nimenomaisesti vaatii sitä.

2) Asetuksen 88 artiklan 3 kohdan mukaisesti luonnollisten henkilöiden tai oikeushenkilöiden puolesta toimivien työntekijöiden on esitettävä virastolle allekirjoitettu valtakirja, joka liitetään asiakirjoihin.

3) Valtakirja voidaan esittää millä tahansa yhteisön virallisella kielellä. Se voi kattaa yhden tai useamman hakemuksen tai rekisteröidyn tavaramerkin, tai se voi olla yleisvaltuutus, jolla edustajalle annetaan valtuudet toimia valtuuttajan edustajana kaikissa virastossa käytävissä menettelyissä, joissa valtuuttaja on osapuolena.

4) Siinä tapauksessa, että on esitettävä valtakirja 1 tai 2 kohdan mukaisesti, virasto asettaa määräajan, jossa kyseinen valtakirja on esitettävä. Jos valtuutusta ei jätetä määräajan kuluessa, menettelyä jatketaan valtuuttajan kanssa. Hakemuksen tekemistä lukuun ottamatta edustajan toimenpiteitä menettelyn aikana ei katsota tehdyksi, jos valtuuttaja ei niitä hyväksy viraston asettaman määräajan kuluessa. Tämä ei vaikuta asetuksen 88 artiklan 2 kohdan soveltamiseen.

▼B

5) Edellä 1, 2 ja 3 kohtaa sovelletaan soveltuvin osin asiakirjaan, jolla valtuutus peruutetaan.

6) Edustajaa, jonka valtuutus on päättynyt, pidetään edustajana, kunnes valtuutuksen lopettamisesta on ilmoitettu virastolle.

7) Ellei valtakirjassa toisin määrätä, valtuutus ei pääty virastoon nähden valtuuttajan kuollessa.

▼M2

8) Tiedotettaessa edustajan nimeämisestä virastolle edustajan nimi ja liikeosoite on ilmoitettava 1 säännön 1 kohdan e alakohdan mukaisesti. Jos viraston menettelyyn osallistuva edustaja on jo nimetty, hänen on ilmoitettava nimensä ja mahdollisuuksien mukaan viraston hänelle antama tunnistenumero. Jos sama asianosainen on nimennyt useita edustajia, he voivat toimia joko yhdessä tai erikseen huolimatta mahdollisista vastakkaisista määräyksistä heidän valtuutuksissaan.

9) Edustajien ryhmittymän nimeämisen tai valtuuttamisen katsotaan koskevan ketä tahansa edustajaa, joka toimii kyseisessä ryhmittymässä.

▼B

77 sääntö

Edustus

Kaikilla viraston asianmukaisesti nimetylle edustajalle toimitetuilla ilmoituksilla tai muilla tiedonannoilla on sama vaikutus kuin jos ne olisi toimitettu edustetulle henkilölle. Kaikilla asianmukaisesti nimetyn edustajan virastolle toimittamilla tiedonannoilla on sama vaikutus kuin jos ne olisi toimittanut edustettu henkilö.

78 sääntö

Ammattimaisten edustajien luettelon muuttaminen

1) Ammattimaisesta edustajasta tehty asetuksen 89 artiklassa tarkoitettu merkintä ammattimaisten edustajien luetteloon poistetaan edustajan pyynnöstä.

2) Merkintä ammattimaisesta edustajasta poistetaan viraston toimesta, jos a) ammattimainen edustaja kuolee tai tulee oikeuskelvottomaksi, b) ammattimainen edustaja ei ole enää jäsenvaltion kansalainen, jollei viraston pääjohtaja ole myöntänyt poikkeusta asetuksen 89 artiklan 4 kohdan b alakohdan mukaisesti, c) ammatimaisella edustajalla ei enää ole ammatillista kotipaikkaa tai tointa yhteisön alueella, d) ammattimaisella edustajalla ei enää ole asetuksen 89 artiklan 2 kohdan c alakohdassa tarkoitettua oikeutta.

3) Virasto keskeyttää ammattimaista edustajaa koskevan merkinnän voimassaolon omasta aloitteestaan silloin, kun edustajan oikeus edustaa luonnollista henkilöä tai oikeushenkilöä jäsenvaltion teollisoikeuksien keskusvirastossa 89 artiklan 2 kohdan c alakohdan ensimmäisen virkkeen mukaisesti on keskeytynyt.

4) Henkilö, jota koskeva merkintä on poistettu, merkitään asetuksen 89 artiklan 3 kohdassa tarkoitetusta hakemuksesta uudelleen ammattimaisten edustajien luetteloon, jos poistamisen edellytyksiä ei enää ole olemassa.

5) Beneluxin tavaramerkkiviraston ja jäsenvaltioiden asianomaisten teollisoikeuksien keskusvirastojen on viipy